ԿՐԹՈՒԹՅԱՆ ԳԻՏՈՒԹՅԱՆ ՍՊՈՐՏԻ ԵՎ ՄՇԱԿՈՒՅԹԻ ՆԱԽԱՐԱՐՈՒԹՅՈՒՆ

ՆՈՐԱՅՐ ՍԻՍԱԿՅԱՆԻ ԱՆՎԱՆ ԹԻՎ 5 ԱՎԱԳ ԴՊՐՈՑ ՎԵՐԱՊԱՏՐԱՍՏՈՂ ԿԱԶՄԱԿԵՐՊՈՒԹՅՈՒՆ

ՈՒՍՈՒՑԻՉՆԵՐԻ ՎԵՐԱՊԱՏՐԱՍՏՈՒՄ

ՊԱՏՄՈՒԹՅՈՒՆ

**ՀԵՏԱԶՈՏԱԿԱՆ ԱՇԽԱՏԱՆՔ**

ԹԵՄԱ՝ ՂՈՒԿԱՍ ԻՆՃԻՃՅԱՆԻ ՀԱՅԱԳԻՏԱԿԱՆ ԺԱՌԱՆԳՈՒԹՅՈՒՆԸ

ՂԵԿԱՎԱՐ՝ պ.գ.թ. ԿԱՐԻՆԵ ՈՍԿԱՆՅԱՆ

ՈՒՍՈՒՑԻՉ՝ ՀԱՅԿՈՒՀԻ ՊԵՏՐՈՍՅԱՆ

Պատրաստ է պաշտպանության

ԱՇՏԱՐԱԿ 2021

Բովանդակություն

Ներածություն ...................................................................................................................էջ 3-5

Գլուխ առաջին

Ղուկաս Ինճիճյանի կյանքը և գործունեությունը:Ինճիճյանը՝ Մխիթարյան միաբանության անդամ.....................................................................................................էջ 6-23

Գլուխ երկրորդ

Ղուկաս Ինճիճյանի պատմա-աշխարհագրական ժառանգությունը .....................էջ24-34

Վերջաբան ........................................................................................................................էջ 35-36

Օգտագործված աղբյուրների և գրականության ցանկ..............................................էջ 37-38

Ներածություն

XVIII-XIX դդ. հայ պատմագիտական ժառանգության համապարփակ ուսումնասիրությունը մեր պատմագիտության կարևորագույն հիմնախնդիրներից է :Տվյալ շրջանի պատմագրության բնորոշ կողմերի, յուրահատկությունների զարգացման առանձնահատկությունների, ուղիների ուսումնասիրությունը կարևոր ներդրում է արդի հայագիտության մեջ:

Այս առումով բացառություն չէ Ղուկաս Ինճիճյանն իր պատմագիտական ժառանգությամբ և հայացքներով:

Ինճիճյանի ստեղծագործությունները, չնայած իրենց հարուստ բովանդակությանն ու աղբյուրագիտական կարևորությանը, անհրաժեշտ աղբյուրագիտական վերլուծության և գնահատանքի չեն արժանացել: Թեպետ Ինճիճյանն առաջինն էր, ով հայագիտության ասպարեզում հիմք դրեց առաջին պատմա-աշխարհագրական աշխատություններին, և թվում էր` նրա աշխատությունները պետք է խթանեին հայագետների հետաքրքրությունը աղբյուրների ուսումնասիրման և լուսաբանման առումով,սակայն,պետք է նշել,որ այդ պատմական աշխատությունների հետ կապված աղբյուրագիտական-բնագրագիտական հարցերը հայագիտության մեջ այդպես էլ հանգամանալից հետազոտության առարկա չեն դարձել:

Հետազոտական աշխատանքի նպատակն է Ղուկաս Ինճիճյանի ժառանգության մանրազնին քննությունը:

Առաջադրվել են հետևյալ խնդիրները.

1.Անդրադառնալ Ղուկաս Ինճիճյանի կյանքին, նրա կենսագրության ու գործունեության կարևորագույն դրվագներին, ի մի բերել նրա մատենագրական ժառանգությունը՝ ցույց տալով այդ ժառանգության աղբյուրագիտական և պատմագրական արժեքը:

2.Բացահայտել Ինճիճյանի օգտագործած աղբյուրները, դրանց հանդեպ հեղինակի մոտեցումը,աշխատությունների ստեղծման ընթացքում հեղինակի հետապնդած նպատակներն ու ծրագրերը, ինչպես նաև Ինճիճյանի ազդեցությունը հայ և օտար հեղինակների վրա:

3.Վերհանել Ինճիճյանի թողած ժառանգության մեջ նրա խմբագրական-հրատարակչական գործունեության կարևորությունը՝ հաշվի առնելով այն հանգամանքը, որ իր հասարակական-գաղափարական մտորումները ավելի բացահայտ կերպով արտահայտել է իր իսկ հիմնած պարբերականների մեջ:

4.Բացահայտել Վենետիկի Մխիթարյանների դերը հայ ազգագրության ձևավորման գործում՝ առանձնացնելով Ինճիճյանին՝ որպես հայրենիքից դուրս գիտական ազգագրությամբ զբաղվող առաջին գիտնականի:

5.Պարզաբանել պատմական աշխարհագրության ինճիճյանական ընկալումը:

6.Ներկայացնել Ինճիճյանին որպես Հայաստանի պետական կարգի և ներքին կյանքի հետազոտողի::

Հետազոտական աշխատանքը շարադրված է սկզբնաղբյուրների և թեմային վերաբերող ողջ գրականության ներառմամբ, փաստերի համադիր քննությամբ, պատմաքննական և պատմահամեմատական վերլուծության սկզբունքների կիրառմամբ :

Մխիթարյան դպրոցը հայ մշակույթի, գիտության, առավել ևս հայագիտության կաճառ է եղել, որը գործում է գրեթե երեք դար :Հայագիտության մեջ Մխիթարյան այրերի գործունեությանն ու մատենագրական ժառանգության անդրադարձները բազմաթիվ են :Թերևս հանգամանալից և բազմակողմանի ուսումնասիրության չի ենթարկվել Ինճիճյանի ժառանգությունը :Ինչպես արդեն նշվել է, թեպետ Ինճիճյանն առաջինն էր, ով հայագիտության ասպարեզում հիմք դրեց պատմա-աշխարհագրական աշխատություններին, այնուամենայնիվ,նրա աշխատություններն անհրաժեշտ հետազոտության չեն արժանացել :Հետազոտողների ուշադրությունից դուրս են մնացել Ինճիճյանի ընկալումները պատմական աշխարհագրության տարբեր հարցերի շուրջ :

Առանձին հեղինակներ անդրադարձել են Ինճիճյանի խմբագրական-հրատարակչական գործունեությանը՝ նվիրելով հակիրճ ու անորոշ տողեր, հիմնականում ներկայացրել են պարբերականներում զետեղված նյութերը՝ առավել քիչ անդրադառնալով խմբագրի հետապնդած նպատակներին, հայացքներին :

Ելնելով վերը նշված խնդիրներից՝ մանրազնին քննության են առնվել Ինճիճյանի պատմա-աշխարհագրական աշխատությունները, ներկայացվել է Ինճիճյանը որպես պատմական ավանդույթ շարունակող և նորարար, սպառիչ պատասխան է տրվել պատմական-աշխարհագրության տարբեր հարցերի շուրրջ ինճիճյանական ընկալումներին :Բացահայտվել են նաև Ինճիճյանի գաղափարական մտորումներն ու հետապնդած նպատակները :

Հետազոտական աշխատանքում տարաբնույթ սկզբնաղբյուրների և գիտական ուսումնասիրությունների վերլուծության հիման վրա լուսաբանվել են Ղուկաս Ինճիճյանի թողած պատմագրական ժառանգությանը վերաբերող վիճելի հարցերը :Մասնավորապես՝ ճշգրտվել է Ինճիճյանի հեղինակային իրավունքին վերաբերող հիմնախնդիրները,կատարվել է նրա աշխատանքների աղբյուրագիտական հետազոտություն :

Հետազոտական աշխատանքը շարադրելիս մեր նպատակն է եղել զգալիորեն ընդլայնել ավանդաբար քննարկվող հարցերի շրջանակը, համալիր ուսումնասիրության նյութ դարձնել նոր խնդիրներ, կատարել նաև տեսական հարցադրումներ :

Հետազոտական աշխատանքը՝ դիտարկվող հարցերի ամբողջությամբ կատարվել է առաջին անգամ :

Գլուխ առաջին  
Ղուկաս Ինճիճյանի կյանքը և գործունեությունը:Ինճիճյանը՝ Մխիթարյան միաբանության անդամ

§Ի տարբերութիւն աշխարհագրական սահմաններով երիզվող հայրենիքի, ոգու հայրենիքը սահմաններ չի ճանաչում: Մեր պատմական ճակատագիրն ունեցող ժողովրդի համար ոգու հայրենիքի շառավիղները կարող են ձգվել մինչև Կեսարիա ու Սամոսատ, Ամստերդամ ու Մադրաս ու էլի այլ միջօրեականներ: ԺԸ դարի շեմին խնկելի սրբավայրերի շարքը հարստացաւ ևս մէկով` Սուրբ Ղազարով: Ինչպես նախորդներից, այնպէս էլ հետնորդներից հոգևոր, գիտա-մշակութային այս օջախը պետք է տարբերովեր այստեղ ծվարած մի բուռ հոգևորականների գործունեության լայնածավալ ու համակողմանի բնույթով, նաև հայկականության հարատևությամբ: Շատ սկիզբների սկիզբ եղավ Սուրբ Ղազարը... ¦[[1]](#footnote-1) : Վենետիկի Մխիթարյան միաբանության երևելի այրերից էր ականավոր պատմաբան, աշխարհագրագետ, ազգագրագետ, բանասեր, բանաստեղծ, լրագրող-խմբագիր Ղուկաս Ինճիճյանը:  
 Ղուկաս Ինճիճյանը ծնվել է Կ. Պոլսում 1758թ. մարտի 21-ին: Նրա մեծ հայրը ադրիանապոլսեցի Ինճիճի Հաջի Միքայելն էր, իսկ հայրը` Ինճիճի Պողոս Միքայելյանը: Մայրը` Տիրուհին, պատմաբան Միքայել Չամչյանի քույրն էր [[2]](#footnote-2): 1770թ., երբ Ղուկասն ընդամենը 12 տարեկան էր, հայրը նրան ուղարկում է Վենետիկի Մխիթարյան Միաբանություն, ուր արդեն գտնվում էին իր երկու մորեղբայրները` Հակոբ և Միքայել Չամչյանները [[3]](#footnote-3): Այնտեղ նա աշակերտում է միաբանության աբբահայր Ստեփանոս Ագոնց Գուվերին: Մի միջավայր, որը չէր կարող չանդրադառնալ Ինճիճյանի անձի ձևավորման վրա, գերհարգելիների մի սերունդ` Հովհաննես Զոհրապ, Սուքիաս Սոմալյան, Մինաս Բժշկյան, Մանուել Ջախջախյան և ուրիշներ, որոնց հետ համագործակցել է Ղուկաս Ինճիճյանը[[4]](#footnote-4):  
 Ղ. Ինճիճյանն այն մարդն էր, որ համապատասխանում էր նոր հայի, հրապարակագրի, պոլսեցիի կերպարին, մեծ ոգու և սրտի տեր մի մարդ: Ն.Անդրիկյանի համոզմամբ Ինճիճյանն այս որակները ձեռք էր բերել ոչ պակաս մեծ սիրտ ու ոգի ունեցող մորից: Այժմ տեղին է ներկայացնել Ինճիճյանի մոր` Տիրուհու նամակը Ս. Ղազարի դպրանոցում սովորող իր զույգ որդիներին. §Երկու աչացս լոյս որդւոց իմոց Աղեքսանդր կրօնաւորին և Ղուկաս նորընծային, ողջոյն:   
 Գիշեր ցերեկ աչքս ճանբան էր թե աճապ երբ պիտի գայ ինձ աւետեաց խապար: Երբոր որ առի թուղթը աւետեաց ուխտին Աղէքսանդր որդոյս, այնչափ ընձի մեծ ուրախութիւն եղաւ, այնչափ խնդացի, այնչափ ուրախացայ, որ աչքէս արձունք եկաւ խնդալուս: Ան սահաթը չոքեցայ Աստուածածնայ պատկերքին առջևը, էօմրիւմ աստուածածին, ըսի. շնորհակալ իմ որ իս աս սահաթներուն հասուցիր: Ընձի պէս տէրտիմէնէր մեղաւորին ձանը լսեցիր: Ես արժան չէի աս աւետեացս. իս արժանի ըրիր: Կաղաչեմ կպաղատիմ Սուրբ Աստուածածին. որ անփորձ և անսասան պահես, սատանային փորձանքներէն փրկես` ազատես. օր աւուր վրայ քու ամէն շնորհներովդ զարդարես. խոր ծերութեան հասցնես իմ որդին որ ելաւ զատվեցաւ իզմէ, և քեզ որդեգիր եղաւ: Ես քեզի ընծայեցի. և դու ընդունեցիր. շնորհակալ եմ քեզ. և հազար փառս կը մատուցանեմ որդւոյդ, ա′ռ և պահէ′ փեշիդ ներքեւը. մինչեւ յաւիտեան. ամէն:

Սիրելի որդի. անկից յէտք տայմա ասանկ աղօթք կընեմ քեզի համար:  
 Նոյնպէս քանի որ լսեցի Ղուկասիս նորընծայութիւնը, հանապազ աղօթք կընեմ, կաղաչեմ Աստուած որ անի ալ սուրբ ուխտին արժանի ընէ. իր սրտին փափաքին, իր մուրատին հասցնէ: Հապա թէ իմ սիրտս ալ ամենեւին հանգչի. և անհոգ կենայ: Զէրէմ ինչպէս որ իմ սրտիս վրայ քար կոխեցի. և Աստուած յաջողեց որ աս ճամբան ձեզ ձգեց. անանկ ալ կխնդրեմ կփափաքիմ, և կաղաչեմ Աստուած, որ թամամին հասցնելով, ան ծանր քարը սըրտիս վրայէն ելլէ: Ուստի քեզ տեսնեմ որդի, թէ ինչպէս հնազանդութիւն և խոնարհութիւն և ջերմեռանդութիւն պիտի ընես, որ ես ալ քու աղէկ անունդ լսելով, մխիթարվիմ:

Եթէ մեզանէ հարցանէք , փառք Աստուծոյ, ողջ և առողջ ինք մինչեւ ցայժմ: Ես թէպէտ Աստուծով ըռընտցայ, և լաւ եմ. բայց ստամոքէս սըխլէթ ունիմ: Աղօթք ըրէք, որ եթէ կամի Աստուած, տայ առողջութիւն: Եթէ ոչ կամի տայ ընձի սիրով և ուրախութեամբ և ի փառս Աստուծոյ, տանիմ և համբերեմ:

Գերյարգելի աբբահօրը շնորհակալ ըլլալով, և փէշը պագնելով, ողջոյն կմատուցանեմ. և օրհնութիւնը կըխնդրեմ: Նոյնպէս և վերակացուին յետոյ ողջոյն աջահամբոյր կմատուցանեմ, նոյնպէս և վերապատուելի հ. Իգնատիոս վարդապետին, դարձեալ ողջոյն կը մատուցանեմ մղտեսի Ստեփան աղային ընտանեացը. չի մոռնան ըսելու ձեզի, ինչ որ ապսպըրերեմ իրենց ըսելու ձեզի. բերանով վերապատուելի հ. Յակոբոսին, որ ապսպըրեց իրենց մազլըմենց տունը որ ձեզի զուրցեն, ողջ լերուք:

նուաստ աղախին մայր ձեր

1774, մայիսի 3. Տիրուհի Չամչենց   
 Աղապապանիդ կարօտով շատ շատ բարեւ կընէ: Ժամանակ չունեցաւ աս օրերս ձեզի գիր գրելու ¦[[5]](#footnote-5):

Ինչպես տեսնում ենք, Ինճիճյանի մայրը անկասկած մեծ ոգու և սրտի տեր կին էր ու չափազանց Աստվածապաշտ: Նամակի մեջ հիշատակված Աղեքսանդրը Ինճիճյանի եղբայն է, ով նույնպես գտնվել է սուրբ Ղազարում: Վերջինս մահացել է 1814 թվականին: Աղեքսանդրը երբևիցէ չի ստորագրել Ինճիճյան, նա մշտապես ստորագրում էր Միքայելյան, որն իրենց ընտանեկան ազգանունն էր, իսկ Ինճիճյան ազգանունը Ղուկասի կողմից էր վերցված [[6]](#footnote-6) : Ինչպես ակներև է նամակից, Ինճիճյանի մայրը հիշատակում է իր Չամչյան ազգանունը, նա նամակի մեջ նշված Հակոբոսի և համբավավոր Միքայել Չամչյանի քույրն էր: Նամակի մեջ Տիրուհի Չամչյանը նշում է, որ իրեն մեծ ուրախություն է պատճառել որդու` Ղուկասի հոգևոր կոչում ստանալը, իսկ դա տեղի է ունեցել 1774 թվականին: Այն հանգամանքը, որ Ինճիճյանի մայրական կողմը նշանավոր Չամչյաններն էին, խոսում է այն մասին, որ Ինճիճյանը իր համբավավոր ազգականներից ենթագիտակցորեն պիտի ժառանգած լիներ հայագիտությամբ զբաղվելու ճաշակը, լուսավորություն տարածելու ձգտումն ու գրական գործունեությամբ զբաղվելու մղումը: Սա արդեն բավական էր, չմոռանանք նաև, թե ինչ միջավայրում էր ապրում Ղուկաս Ինճիճյանը, իսկ նրա ուսուցիչ Ստեփանոս Ագոնցն անկասկած դրական ազդեցություն է ունեցել Ինճիճյանի մտքի զարգացման ու ճիշտ նկարագիր տալու մեջ: Հենց Ստեփանոս Ագոնցից էր ժառանգել աշխարհագրությամբ և հնախոսությամբ զբաղվելու ճաշակը:

Ղուկաս Ինճիճյանը 1779թ. ձեռնադրվում է քահանա [[7]](#footnote-7):

Մինչև 1786 թվականը տեղեկությունները Ինճիճյանի գործունեության վերաբերյալ սակավ են, հավանաբար այս ընթացքում նա մտորում էր իր հետագա անելիքների և գործունեության ոլորտների մասին:

1786թ. վերջերին վերադառնում է Կ. Պոլիս, որտեղ մնում է չորս տարի` զբաղվելով ուսուցչությամբ: 1790թ. կրկին վերադառնում է Վենետիկ:   
 1791թ. 33-ամյա Ղուկաս Ինճիճյանը հրատարակում է իր գիտական առաջին երախայրիքը` §Տեսութիւն Համառօտ Աշխարհագրութեան¦ աշխատությունը: Այն գրված է աշխարհաբարով, հրատարակվել է Սուրբ Ղազարում 1791թ. դեկտեմբերի 20-ին, և ինչպես դրոշմված է գրքի շապիկի վրա` §հրամանաւ մեծաւորաց ¦: Գիրքը Ասիայի, Եվրոպայի, Աֆրիկայի և Ամերիկայի երկրների աշխարհագրության համառոտ պատմություն է: Առաջաբանի մեջ հեղինակը խոսում է երկասիրության պատրաստման նպատակի մասին` նշելով, որ ցանկացած մարդու մեջ կա բնական սեր` աշխարհը ճանաչելու, և ամենահեշտ ու դյուրին միջոցը այս ցանկությունն իրականացնելու ճանապարհին աշխարհագրության մասին գիրք կարդալն է: Ինճիճյանը բացատրում է, թե ինչու է իր աշխարհագրությունը համառոտ` գրելով, որ ինչպես անփորձ մեկը չի կարող միանգամից երկար ճամփորդություն կատարել, այնպես էլ չի կարող իսկույն աշխարհագրության մեծածավալ գիրք կարդալ, ուստի նպատակահարմար չի գտել ծանրաբեռնել իր աշխարհագրությունը. §նահանգներու, գաւառներու, և քաղքըներու անուններով, ուսկից համ մը չառնէր նորավարժ մը. և անոր ներհակ պատմական և ժամանակագրական ծանօթութիւններ դրինք, որով նորավարժը կարդալով զուարճանայ, և աւելի ընդհանուր տեղեկութիւնները սորվի ամէն մէկ աշխրքի վրայ, քան թէ ի մասնաւորի օտար ու անծանօթ անունները:...Ասոր համար իւրաքանչիւր աշխարհաց ամէն նահանգները չիդրինք, այլ միայն ավելի գլխաւորները: Դիրքերնին` թե ո′րը որուն քով կըյնայ չիյիշեցինք, վասն զի աս բանս խօսքով հասկնալ դժուար է ու երկան. բայց աշխարհացույցի մէջ նայելով խիստ հեշտ. անոր համար կարդացողներուն խիստ հարկաւոր է, որ ան աշխարքը` որ աս գրքիս մէջ կը կարդան, աշխարհացույցին մէջն ալ բացած դրած ունենան առջեւնին: Չի դրինք նմանապէս ամէն աշխրքներուն գետերը, օդը, գետնէն ելած բարիքը, առուտուրը, համալսարանները, եպիսկոպոսարանները, բնակիչներուն բնութիւնը, սովորութիւնը, լեզունին, օրէնքնին, եկամուտնին այսինքն կէլիրնին, զօրքերնին, դրօշակնին կամ պայրախնին, աս ամենը կրնայ կարդացողը տեղն ի տեղը գտնալ մեծ աշխարհագրութեան մէջ, որ մօտիկներս պիտոր տպվին¦[[8]](#footnote-8) : Ինճիճյանն իր աշխատության մեջ հպարտություն է ապրում, որ Հայաստանն ունի առավելություն մյուս երկրների նկատմամբ, քանի որ դրախտը այստեղ է եղել, Նոյ Նահապետի տապանը Արարատ լեռան վրա է իջել և առաջին քրիստոնյա թագավորն իր ազգի Աբգար թագավորն է եղել: Նորընծա Ինճիճյանի համար անխոս սրանք շատ կարևոր պարծանքներ էին:

Ղուկաս Ինճիճյանի աշխարհայացողության մասին գաղափար է տալիս իր §Տեսութիւն Համառօտ Աշխարհագրութեան¦ գործի մեջ ընդգրկված Ֆրանսիայի բաժինը, որտեղ հեղինակը մեծ հիացմունքով է խոսում կրթության հանդեպ ֆրանսիացիների մեծ սիրո մասին. §Ֆրանսային մեծ արուեստը կարդալ գրելն է, ու գիտութիւն. չիկայ աշխարհիս վրայ մէկ ազգ մը ասղըտար կարդալու սէր ունեցօղ` ինչպէս Ֆրանսա. անոր համար իր լեզուին մէջ շատ օգտակար գրեանք ունի ու օրէօր կունենայ, որ համրանքի չի գար. իրեն ասղըտար գրքերուն համար, ամմէն ուրիշ ազգերուն իրեն լեզուն սորվելու սէր կբերէ. ով որ օգտավար բան մը ընէ գիտութեան կամ արուեստի կողմանէ, պարգեւ կու տան կամ տուրք կը կապեն... ¦[[9]](#footnote-9) : Սա վկայում է, որ Ինճիճյանը մեծ նախապատվության էր տալիս դպրությանը:   
 Համառոտ լինելով հանդերձ `այս գործը չափազանց հետաքրքիր է ու կարևոր:   
 Ինչպես արդեն նշել ենք, Ինճիճյանը 1786թ. վերադարձել էր Կ. Պոլիս, որտեղ էլ մնացել էր չորս տարի: Տեղափոխվելով Վենետիկ` Ինճիճյանը իր հետ տանում էր մեծ սերը Պոլսի հանդեպ: Հենց այդ սերն էր, որին գումարվեց նրա աշխարհագրական անուրանալի հմտությունները և ծնվեց §Ամարանոց Բիւզանդեան¦ աշխատությունը: Այս գործը տպագրվել է 1794թ., երբ Ինճիյանն արդեն երեսունվեց տարեկան էր: Կ. Պոլսում ապրելու չորս տարիների ընթացքում երիտասարդ Ինճիճյանին չէր կարող չհրապուրել Բոսֆորը, նա չէր կարող չգինովնալ շրջակայքի գեղեցկությամբ. այս գործն էլ հենց նրա այդ զգացողություների արտահայտումն էր: Անկասկած §Ամարանոց Բիւուզանդեան¦ աշխատության մեջ խառնված են Ինճիճյանի` որպես գիտնականի և բանաստեղծի զգացումները: Ն. Անդրիկյանի կարծիքով Ինճիճյանի ճկուն ու վայելուչ լեզուն, որ նկատելի է նրա արձակում, չի փայլում այս չափածո գործում[[10]](#footnote-10): Առաջին մասն արձակ է, ուր § Ծանօթութիւնք աշխարհագրականք առ հասարակ նեղուցին Կոստանդնուպօլսոյ¦ խորագրով նեղուցի անունն է լուսաբանում, հետո անցնում նրա երկարությանը, նեղուցի բացման կամ փակման վրա եղած ավանդություններն ու կարծիքները հաղորդելուն, հետո երկրի մասին ծանոթություններ տալով` անցնում է բյուզանդական կայսրերի ու օսմանյան թագավորներին, նկարագրում եկեղեցիները, մենաստանները և այլն: Երկրորդ մասը սկսում է §Ամարանոց Բիւզանդեան ¦ քերթվածքով , նկարագրում է Բոսֆորի ափերը, գյուղերը, բլուրները, լեռները : Չափածո այս գործը երկու մասի բաժանված ութնյակներ է ներկայցնում` հանգերով ավերտելով միշտ §ին¦ վերջածանցով.

§Անծանոթ էի` մեծութեան երկրին,

անտեղեակ դըրից ` ծովու ցամաքին,

զիմ գիծ տեսութեան` առ կէտ եզերտին,

սահման դատէի ծագաց աշխարհին:

Ձայն առ իս եհաս` ձայն բնականին,

ինձ բանականիս` որ տէրս եմ նորին,

շրջել զոլորտիւք` իւր հողագնտին,

ընտրել ինձ տեղի` ամարանոցին:

Զիմ բանականիս` ըզնըկուն մարմին,

առ ի չաշխատել `գիւտ հընարեցին,

զիս մեծարելով` ի սայլ ինչ բարձին,

որ ձիավարետլ` յառաջէր ինքնին:

Ոչ թէ իմ շարժմամբ` նոքա շարժէին.

այլ անշարժ կալովս` վերաթևէին,

բայց զանձն իմ անշարժ` այնպէս ձըգէին,

մինչ զիս կարծէի` թռչուն երկրային:

Նախ առ ի ցամաք` զիս շրջեցուցին,

ընդ քառեակ կազմուած` նըմին բընածին,

իդաշտ, ի հովիտ, յանտառ, ի լերին,

զի անձաւք և ձորք` չեն ինչ յայս կարգին:

Իւրաքանչիւր դիրք` հաճոյ իմ սրտին,

բայց երբ շրջէի` ի դաշտավայրին,

ոչ տեսանէի` ըզտեսիլ հովտին,

և ո′չ յանտառին` ըզտեսիլ լերին ¦ :

Հետո շարունակում է ավելի գեղեցիկ ու բանաստեղծական ոճով.  
 § Ոլորտացելոյդ` ուռումէլիին,

գեղեցիկ են գեղ` շըրթանց առ ծովին,

գործ ճախարակեայ` հիւսան երկնային,

խոնարհեալ յարբումն ծովագետ հիւթին,

Իմ առ քոյդ յառեալ` շրթունս ըստորին,

գեղապարուրեալ` մատամբ արարչին,

առպատուեալ տեսի` քան ըզլանջդ վերին,

և քան ըզշրթունս` անատօլուին:

Զի դժկամակեալ` անատօլուին,

ընդ փոքրամարմնոյդ` լըծակցիլ մասին,

ի վարձու կալաւ` զռըռնութիւն ուղխին,

առ ի քէն տրոհման` իւր լարաբաժին ¦:

§Ամարանոց Բիւուզանդեան¦-ը 1833թ. թարգմանվել է իտալերեն և ֆրանսերեն: Այս երկասիրությունը մեծ ընդունելություն ու եվրոպական համբավ ստացավ, ահա թե ինչ է գրում Ինճիճյանի ֆրանսիացի բարեկամներից մեկը Փարիզից. §Չեմ` տարակուսիր ձեր այս պատուական ծանօթութիւններով և հմտալից տեսութիւններով զարդարուն գործին` կատարելագոյն թարգմանութեամբ մը կրկին լոյս տեսնելուն: Քաղաքիս գրագէտները առ այժմ` զայն ուրախութեամբ ընդունեցան, և Գաղղիոյ նշանաւոր թերթերը, Moniteur, Mereurie etrange, Journal Litteraire, Journal tipographique գովութեամբ խօսեցան անոր վրայ: Գերմանական լրագիրներէն ոմանց մէջ ալ հաճութեամբ գովեստներ կարդացի անոր մասին ¦[[11]](#footnote-11): Այս գործը Բոսֆորի վերաբերյալ լավագույն տեղեկությունների շտեմարանն է` երբևէ տրված պատմաբանների կողմից: Ինճիճյանն իր գործը կատարյալ ներկայացնելու համար օգտվել է նաև բյուզանդական հեղինակներից , խորհուրդ հարցրել նաև թուրք հեղինակներից` անձամբ այցելելով իր նկարագրած վայրերը: Հավանաբար օգտվել է նաև նշանավոր հանրագիտակ Երեմիա Չելեպի Քեոմուրճյանի ստեղծագործություններից:

Ղուկաս Ինճիճյանն իր հասարակական-գաղափարական մտորումներն ավելի բացահայտ արտահայտել է իր հիմնադրած պարբերականներում: Նա ոչ միայն խմբագրել է այդ պարբերականների մեջ զետեղված նյութերը, այլև ինքն էլ կազմել ու շարադրել է թե° խմբագրականները, թե° ակնարկները և թե° մյուս նյութերը:  
 Ղուկաս Ինճիճյանը XIX դարի առաջին տասնամյակին հանդես է եկել §Տարեգրութիւն¦, §Եղանակ Բյուզանդեան¦ պարբերականների հրատարակչի ու խմբագրի դերում:

§Ազդարարից¦ հետո §Տարեգրութիւն¦-ը երկրորդ պարբերականն էր հայ իրականության մեջ և առաջինը` աշխարհաբար լեզվով: Ինչպես նշում է Գարեգին Լևոնյանը, §Վենետիկեան տարեգրի լեզուն բաւականին մատչելի էր թէ° բարձր, թէ° ռամիկ ժողովրդի ընթերցանութեան¦[[12]](#footnote-12): Այն տպագրվում էր Վենետիկի Սբ. Ղազար վանքի տպարանում: Տպագրվել է 1800-1802 թվականներին: Հրապարակված երեք հատորների հոդվածներն ու նյութերը շարահյուսել է Ինճիճյանը: §Տարեգրութիւն¦-ը հրատարակվում էր տարվա վերջում և յուրաքանչյուր առանձին հատորի մեջ զետեղվում էին նախորդ տարվա ընթացքում կատարված դեպքերի, հատկապես քաղաքական, եկեղեցական, մշակութային նորությունների նկարագրությանը նվիրված ակնարկները:

1805թ. բուժման և աշխարհագրական որոշ վայրեր աչքի անցկացնելու նպատակով Ինճիճյանը դարձյալ տեղափոխվում է Կ. Պոլիս: Իր այս երկրորդ ճամփորդության մասին ավելի շատ բան է հայտնի, քան առաջինի: Հետաքրքիր ձևով է ներկայացնում Ինճիճյանի վիճակը աբբահայր Ագոնցը Հ. Գաբրիել Ավետիքյանին ուղղված նամակում. §Ողջ են ամենեքեան բաց ի Հ. Ղուկասէն որոյ հնացեալ ախտակրութիւն որ է գելումն ջլաց հանդերձ նեղութեամբ ստորին մասանց մարմնոյ որով խափանեալ կայ յամենայն գործոց: Ապա զի մի′ ևս զայրասցի ախտն, մինչեւ անպիտան առնել զնա, խորհեցաք առաքել ի Պօլիս, ուր արդէն բազում անգամ խնդրեցաւ, և զի ինքն ևս յօժարեալ է ի նոյն համարելով իբրև մի միայն դեղ ազդողական ախտի նորա զծովագնաց ճանապարհորդութիւնն, թէպէտ և մեր կամք այնպէս էր զի կատարեսցի տպագրութիւն աշխարհագրութեանն և ապա երթիցէ, այլ հարկն ստիպէ կանխել. առ այժմ ունիմք պատրաստական տպագրելիք յաշխարհագրութենէ երկու հատոր. իսկ զմնացեալն տանի ընդ իւր ու քննեալ զքննելին առաքեսցէ այսր ի տպագրութիւն¦[[13]](#footnote-13): Այսպես Ինճիճյանը տեղափոխվում է Կ. Պոլիս, բայց Ստեփանոս Ագոնցի խոսքերով նրա կարիքը Վենետիկում զգալի էր: Ինճիճյանն իր հետ Կ. Պոլիս է տանում Ագոնցի §Ընդհանուր աշխարհագրութեան¦ Հայաստանին նվիրված հատորը և ներածության հատորը: Կ. Պոլսում գտնվելու ժամանակ իր զբաղմունքները շատ էին. Ինճիճյանը նախ հետևում էր Եվրոպայում տեղի ունեցող իրադարձություներին, հետո նաև պատրասոտում էր Օսմանյան պետության աշխարհագրությունը: Եռահատոր այս աշխատությունն Իճիճյանն ավարտում է 1806 թվականին: Առաջին հատորը տպվել է 1804 թվականին: Այս գործի մաս պիտի կազմեին նաև այն հատորները, որ Ինճիճյանն իր հետ բերել էր Կ. Պոլիս` ավելի լավ քննելու, բայց 1815թ. հրդեհը ոչնչացրեց Ինճիճյանի ամբողջ գրադարանը:   
 Այս հատորներից պարզ է դառնում աշխարհագրությամբ զբաղվելու Ինճիճյանի հմտությունն ու մեծ կարողությունը, իհարկե ոչ մի գործ չի կարող լինել շատ արժեքավոր, եթե դրա մեջ հոգի չես դնում, իսկ Ինճիյանը դրել էր իր հոգին ու սիրտը: Հետաքրքիր մի բան է նկատվում Ինճիճյանի մոտ, նա չափազանց շատ էր սիրում Կ. Պոլիսը, իր սերը Կ. Պոլսի հանդեպ ծնում էր նաև սեր այն ամենի հանդեպ, ինչ կապված էր Կ. Պոլսի հետ, ձգողական մի ուժ կար, որ կապում էր Ինճիճյանին , մանավանդ որ XVIII դարի վերջին քառորդում Օսմանյան կայսրությունը դեռ իր հզորության մեջ էր: Ինճիճյանն այն սակավաթիվ հայերից էր, ով հսկայական տեղեկություններ ուներ Օսմանյան տերության ամբողջ վարչական կազմի մասին, քաղաքական, զինվորական, տնտեսական, կրոնական բոլոր խնդիրների մասին, այն տարբերությունների մասին, որ կային Օսմանյան կայսրության բազմազգ շրջաններում: Առանձնահատուկ է նաև իր սերը հայկական նահանգների նկատմամբ, այնքան նորություններ կան իր այս աշխարհագրության մեջ, որ ոչ մեկի մոտ չկա, և տպավորությունն այնպիսին է, որ նա կտրել անցել է բոլոր այն տարածքներով, որոնք ստորագրել է: Օսմանյան կայսրության աշխարհագրության այս երեք հատորները շատ արժեքավոր են :

Բնականաբար, Կ. Պոլսում գտնվելու տարիներին Ինճիճյանը փորձել է վերականգնել իր առողջությունը:

Ինչպես արդեն նշվեց, Ինճիճյանը հետևում էր նաև Եվրոպայում ընթացող իրադարձություններին: Թեպետ նա գտնվում էր Կ. Պոլսում, բայց մշտապես կապի մեջ էր Մխիթարյան հայրերի հետ, և, այն ինչ կատարվում էր Սուրբ Ղազարում, ուղղակիորեն կապ ուներ Ինճիճյանի հետ: 1810թ. Նապոլեոն Բոնապարտի հրովարտակի համաձայն պետք է փակվեին բոլոր կաթոլիկ հաստատությունները Վենետիկի մեջ , նաև բոլոր այն վայրերում, որոնք գտնվում էին ֆրանսիացիների իշխանության ներքո: Սկզբում Սուրբ Ղազարի հայրերը կարծեցին, թե այս վճիռը իրենց չի վերաբերվում, Սուրբ Ղազարի հայկական վանքն էլ ներկայացվեց ինչպես Հայկական Ակադեմիա, սակայն վիճակը փոխվեց միայն այն ժամանակ, երբ ստուգումների համար Սուրբ Ղազար ժամանեցին հատուկ պաշտոնավորներ, այս մասին գրում է Ագոնցը 1810թ. դեկտեմբերի 21-ին Ինճիճյանին ուղղված իր նամակում. §...եկին առ մեզ երեք պաշտօնեայք գլխաւոր ատենի քաղաքիս և առաջին հարցումն` զոր արարին մեզ այս եղեւ. Ի լինել հարկի դառնալոյ ձեզ ի հայրենիս ձեր ընդ որ ճանապարհ կարէք երթալ: Ապա նշանակեցին զանուանս ամենեցուն նախ զմկրտութեանն, և ապա կրօնին և զհայրենիս: Յերկրորդում աւուր եկին դարձեալ երկու նօտարք և ի գիր անցուցին զկարասիս վանացս, թէպէտ վերիվերանց և ի հարեւանցի ¦[[14]](#footnote-14): Այս ամենը բավական էր Մխիթարյան հայրերին տագնապի մեջ գցելու համար: Նախ նրանք փորձեցին ինչ որ քայլեր ձեռնարկել հրովարտակի այս վտանգը իրենցից հեռացնելու համար, ապա փորձեցին իրենց համար մի հարմար տեղ գտնել, եթե հնարավոր չլիներ իրագործել առաջինը: Առաջինն իրագործելու համար Հովհաննես Զոհրապին ուղարկեցին Միլան, իսկ երկրոդի համար մի աղերսագիր գրեցին Միքայել Չամչյանին, որ վերջինս միջնորդի Բարձրագույն Դռանը, որ իրենց Զանդայի (Կ.Պոլսի տարածքում) մեջ մի տեղ հատկացնեն, եթե դրա անհրաժեշտությունը լինի: Զոհրապին հաջողվում է Միլանի երեք ատյաններից նպաստավոր վճիռ ձեռք բերել, վերջիններս առաջարկեցին դիմել նաև Իտալիայի փոխարքա Եվգինեոս Բոգարնեին` նրա հավանությունը նույնպես ստանալու, նա էլ տեղեկություն գրեց Փարիզ, որ Նապոլեոնն էլ իր հավանությունը տա: Ագոնցի` Չամչյանին ուղված նամակից պարզ է դառնում, որ Նապոլեոնը հավանություն էր տվել Մխիթարյան հայրերի`միաբանությունը պահելու խնդրագրին, և Ագոնցը խորհուրդ էր տալիս. §զի երկու կամ երեք անձինք երևելիք ի բարեկամաց մերոց երթեալ ոռ դեսպանն Գաղղիոյ ի դիմաց ազգիս շնորհս մատուսցեն վասն մեծի գթասիրութեան Վեհին` զի հաճեցաւ զայս փոքրիկ ճրագ հայասեր ազգին անշէջ պահել ընդ հզօր հովանաւորութեամբ իւրով, և աղաչել զի ծանուսցէ զայս շնորհակալութիւն իւրեանց նմին կայսեր, որ կարի իմն ախորժական լինիցի նմա ¦ [[15]](#footnote-15) : Նապոլեոնի այս վճիռը մեծ ոգևորություն առաջացրեց Սուրբ Ղազարում: Ագոնցի` 1810թ. սեպտեմբերի 21-ին Ինճիճյանին ուղղված նամակից պարզ է դառնում, որ Միլանում հետաքրքրվել են հայերով և առաջարկել են տեղեկություններ տալ իրենց մասին. §վասն պատմագրացն Հայոց. վասն որոյ յանձն առնէ մեզ զանուանս և զդար հեղինակացն, և զժամանակ գրչութեան մատենիցն զոր ունիմք առ մեզ` նշանակել և զպատմութիւն իւրաքանչիւրոց համառօտել, զոր օրինակ թէ այս հեղինակ ի վերայ այս և այն ինչ իրաց գրէ, և ուրեք նաեւ զնշանաւոր դնել, և ապա դարձուցեալ ի բարբառ իտալական առաքել նոցա, զի ընդ որ ի պատմագրաց անտի հաճեսցին, տայցեն մեզ զբոլոր պատմագիրն և ի լոյս հանել, զոր և մեք յանձն առաք, զի չէր մարթ խոյս տալ և ձեռն ևս մխեցաք ի գործ ¦[[16]](#footnote-16):

Այս ժամանակին է վերաբերվում նաև Վիեննայի Մխիթարյան միաբանության ստեղծումը, որը խառնաշփոթ էր առաջացրել Սուրբ Ղազարում: Վիեննայի Մխիթարյաններից բացի Վենետիկի միաբանության համար կար մի մրցակից ևս` կաթոլիկ աշխարհական մի միավորում ` դպրոցեանք կոչված: Սրանք Մխիթարյանների հետ մի մեծ ընդհարում են ունեցել 1809-1810թթ. , այս վիճաբանությունների ժամանակ է, որ Ինճիճյանը մեծ վախ է ունեցել , այնպես, որ Ագոնցը այն համեմատում է Նապոլեոնի հրովարտակի ազդած վախի հետ: Ներքին այս վիճաբանությունների ընթացքում է, որ յուրաքանչյուր խմբավորման պարագլուխներ ջանում էին ապահովել իրենց հարուստ ու զորավոր ընտանիքների պաշտպանությամբ` ավելի համարձակ գործելու համար: Վենետիկի Մխիթարյանները վաղուց արդեն շահել էին Տյուզյան ամիրայական ընտանիքի համակրանքը, ինչպես նաև ուրիշներինը ինչպես Կ. Պոլսում, այնպես էլ այլ վայրերում: Մխիթարյանների բեղմնավոր ու հսկայական գործունեությունն էր, որ հիացնում էր այս բարերարներին, իսկ իրենք էլ առատորեն վայելում էին նրանց շնորհները: Երկուստեք հաճելի էին այս հարաբերությունները: Մխիթարյան միաբանությունն իր ծաղկման շրջանում էր, հատկապես Ագոնցի պաշտոնավարման տարիներին: Այն ճանաչված էր ողջ Եվրոպայում` իբրև հայագիտության ու գրականության անշեջ վառարաններից մեկը: Հենց այս շրջանում է, որ Վենետիկի Մխիթարյաններին իրենց այցելությամբ պատվում էին կայսրեր, թագավորներ, իշխաններ, գիտության, արվեստի ու գրականության ներկայացուցիչներ, որոնք մեծ հիացմունքով էին հեռանում Սուրբ Ղազարից[[17]](#footnote-17):

Ղ. Ինճիճյանն ամենից ավելի հարգված և ընդունված էր Տյուզյան գերդաստանի կողմից , գոյություն ունեցող փոխադարձ համակրանքի արդյունքում էլ ծնունդ առավ §Արշարունյաց ընկերությունը¦:

Կ.Պոլսի Քուրուչէշմէ թաղամասը Տյուզյան գերդաստանի մշտական բնակության վայրն է եղել, հետևաբար Տյուզյանների հիմնած §Արշարունյաց ընկերության ¦ հիմնավայրը կարելի համարել հենց այս թաղամասը [[18]](#footnote-18): §Արշարունյաց ընկերության¦ հիմնադիրն է Հովհաննես Չելեպի Տյուզյանը (1749-1812), ով ըստ Գաբրիել Մէնէվիշյանի §ճշմարիտ գիտութեան փափաքող¦ անձ է եղել և §բազմակողմանի ուսմանց եւ երաժշտութեան մէջ ինքն արդէն կրթուած` փոյթ տարած է նաեւ իւր ազգայնոց յառաջադիմութեան¦[[19]](#footnote-19): Հովհաննես Տյուզյանը եղել է ազգային մեծ բարերար, նրա նախաձեռնությամբ նորոգվել են Սկյուտարի և ուրիշ դպրոցները, նաև իր անձնական ծախսերով հիմնվել են երկու դպրոցներ: Կրթության գործը ճիշտ կազմակերպելու նպատակով իր ծախսերով տպագրվել են մեծահատոր գրքեր, որոնց վրա իր կամքով չի հիշատակվել իր անունը որպես մեկենաս: Այս փաստն, անշուշտ, խոսում է Հովհաննես Տյուզյանի բարձր հատկանիշների մասին: Ահա այս նշանավոր անձնավորությունն էր, որ 1812թ. Կ. Պոլսում հիմնեց §Արշարունյաց ընկերությունը¦: Այս մասին ակնարկում է §Բանասեր¦-ը` գրելով. §...Հոս կը դնենք պզտիկ, բայց սքանչելի հատուած մը, որն որ քառասուն տարի ասկէ առաջ ճշմարիտ ազգասէրի մը գրածն է. երբ օգտակար գրքեր տպելու Ընկերութիւն մը կը հաստատէր ազգերնուս մէջ...ազնիւ յիշատակ մը ան ազգասէր եւ ուսումնասէր մարդուն, որուն անունը ամէնուն ծանօթ է եւ ամէն յարգութիւն կարժէ¦[[20]](#footnote-20): Ընկերության նպատակն էր լուսավորություն տարածել հայոց մեջ : Այն առաջինն էր Կ. Պոլսի ընկերությունների մեջ, այս մասին հիշատակում է նաև §Դիտակ Բիւզանդեան¦-ը. §Մեր ազգին մէջ հոգեւոր գովելի Եղբայրութիւններ եղաւ, բայց Ընկերութիւն մը չի կար. աս ԺԹ դարուն սկիզբը տեսնուեցաւ Ստանպօլի մէջ մէկ նախանձելի Ընկերութիւն մը` որ մէյտեղ խօսք դրած են, որ ձեռվներնէն եկածին չափ ջահդ ընեն. ստակ ` խարճ չինային, որչափ պէտք ըլլաը տան, որ եղած ուսումնական գրքերուն վրայ. տահա այլ նորանոր գրքեր շինել տան գիտնոց, ու տպել տան, որով որ ազգը պարէ ան շատէն քիչը կարդայ սորվի, իմաստութեան անոյշ համը առնէ ¦ [[21]](#footnote-21):

Այն, որ §Արշարունյաց ընկերությունը¦ առաջինն էր Կ. Պոլսում, հաստատում է նաև §Բանասէր¦-ը. §Առջի ուսումնական Ընկերութիւնը կը սեպենք անիկայ որ հաստատուեցաւ ի Կոստանդնուպոլիս յամին 1812 եւ որուն նպատակն էր օգտակար գրեանք հրատարակել¦[[22]](#footnote-22):

Ղուկաս Ինճիճյանն իր §Ազգասեր¦ աշխատության առաջաբանում գրում է, որ §Արշարունյաց ընկերության¦ հիմնադրման մեջ կարևոր դերակատարում են ունեցել երկու երիտասար Տյուզյաններ` Հակոբ և Մկրտիչ Չէլէպիները [[23]](#footnote-23), իսկ Ղուկաս Ինճիճյանը կարգվել է ընկերության §խնամակալ և հոգաբարձու ¦ [[24]](#footnote-24) , նրան է հանձնվել վարչությունը:

Երբ բացվեց §Արշարունյաց ընկերությունը¦, Տյուզյան գերդաստանը իր փառքի գագաթնակետին էր գտնվում` վայելելով սուլթան Մահմուդի անվերապահ համարումն ու շնորհները:

1813թ., երբ մահացել էր Հովհաննես Չելեպին` փողերանոցի տեսուչն ու թագավորի ու արքունիքի ոսկերիչը, արքունի նոր հրովարտակով փողերանոցի տեսչությունը հանձնվեց նրա ավագ որդուն` Գրիգոր Չելեպիին, իսկ ոսկերչությունը` երկրորդ որդուն` Սարգիս Չելեպիին: Ընկերությունն իր ծրագիրը լիովին իրականացրած տեսնելու համար պահանջում էր §զանուն ընկերութեան արձանագրել ի ճակատ գրոցն, խոստանալով զամենայն ծախս լի բովանդակ վճարել յարկեղէ ընկերութեան ¦[[25]](#footnote-25): Ինճիճյանն ու ընկերությունը կարծես անբաժանելի մարմին ու ոգի լինեին մի անհատի մեջ:

Առաջին տարում ընկերությունն ունեցել է 40-45 անդամ, սակայն օրեցօր անդամների թիվն ավելացել է: Ընկերության մի հայտարարությունից պարզ է դառնում նաև, որ անդամներից յուրաքանչյուրը իրավունք ուներ ստանալ տպագրված գրքերից մի օրինակ:

Այս ընկերությունը չափազանց օգտակար է եղել հայության համար:   
 Ընկերության ղեկը ձեռքին ունենալով` Ինճիճյանը նպատակ ուներ Սուրբ Ղազարում մամուլ պահել, այս մտայնության մասին նա հայտնում է Ագոնցին, վերջինս էլ պատասխանում է, թե §առ անընդհատ գործադրութիւն միոյ մամլոյ չէ բաւական 15 քսակ ¦ [[26]](#footnote-26) : Բայց հասկանալի է դառնում, որ միաբանությունն ու ընկերությունը եկել են ընդհանուր եզրակացության, քանի որ ընկերության բոլոր գործերը տպագրվել են Սուրբ Ղազարում: Սուրբ Ղազարի տնտեսական վիճակը այդ ժամանակ վատթարացել էր. Ֆրանսիայի պատերազմներն Իտալիայի դեմ, Վենետիկի պաշարումը ծովից ու ցամաքից, հաղորդակցության անկարելիությունը ծանր կացության մեջ էր գցել քաղաքի ապրուստը: 1811թ. մայիսի 24-ին Ագոնցի` Չամչյանին ուղղված նամակից պարզ է դառնում, որ սնունդն էլ բավականին թանկացել էր ու կացություն ավելի էր վատացել, քանի որ ցամաքել էին §զովացուցիչ աղբիւրները¦: §Զովացուցիչ աղբիւրներ¦ ասելով` Ագոնցը նկատի ուներ այն հասույթները, որ վայելում էին եկեղեցականները, և որոնցից նրանց զրկել էր Նապոլեոնը: Ուստի §Արշարունյաց ընկերության¦ առաջարկը սիրով պիտի ընդունվեր Սուրբ Ղազարում , ընկերության ծախսերով Վենետիկում սկսեցին լույս տեսնել մի շարք գործեր:

1812-1816թթ. ընթացքում, երբ գոյություն ուներ ընկերությունը, այն ստանձնել է §Դիտակ Բյուզանդեան¦ երկշաբաթաթերթի տպագրության ամբողջ ծախսը` խմբագրությունը հանձնելով Վենետիկի Մխիթարյաններին[[27]](#footnote-27): Թեպետ Ղուկաս Ինճիճյանը չի համարվել երկշաբաթաթերթի անմիջական խմբագիրը, այնուամենայնիվ զգալի մասնակցություն է ունեցել այս գործին: Իր գոյության առաջին իսկ տարում §Դիտակ Բյուզանդեան¦ հանդեսն ունեցել է 1500-3000 բաժանորդ[[28]](#footnote-28): Ն. Անդրիկյանը պարզաբանում է, որ §Դիտակ Բյուզանդեան¦ ասելով նկատի են ունեցել Լրագիր Բյուզանդեան` gazette բառը թարգմանելով դիտակ: Դիտակի վրա աշխատել են Գրիգոր Խապարաճյանը, հետո Մանուել Ջախջախյանը, Խաչատուր Սյուրմէլյանը, Մատաթիա Փյուսկյուլճյանը և Հարություն Ավգերյանը: Առաջին Դիտակները Պոլիս հասան 1812թ. հոկտեմբերին` մեծ ոգևորություն առաջացնելով ու արդարացնելով կազմակերպիչների հույսերը: Դիտակները ձեռքից ձեռք էին խլում, հայ ընտանիքների մեջ ինչ որ եվրոպական շունչ էր մտել, այսուհետ պարապ ժամերին կարող էին կարդալ հայերեն լեզվով լրագիր: Ինճիճյանը գովեստներ էր լսել անգամ իր հակառակորդներից, մասնավորպես Ավետիքյանից, ով գրաբարի ջերմեռանդ պաշտպան էր. Դիտակը աշխարհաբարով էր: Բնական է չարամիտ քննադատներ էլ եղան, ովքեր Մխիթարյանների վերաբերյալ հետևյալ կերպ էին արտահայտվում. §դոքա յամենայն ներկս ներկեցան, այժմ ձեռն արկին և ի քաղաքական իրս զծածուկս թագաւորութեանց հրատարակելով¦ [[29]](#footnote-29): Թեպետ հակառակ հարձակումներին, քաջալերանքն ավելի շատ էր, և Դիտակը պատրաստողները լրագրի գոյության ամբողջ ընթացքում աշխատել են զարգացնել բովանդակությունը: 1812թ. սակայն Դիտակը ունեցել է լրատվության պակաս, հետևյալ կերպ է այս մեկնաբանում Ագոնցը Չամչյանին ուղղված իր նամակում. §ի բազում քազէթայից հազիւ մի երկթերթեան կարէ հաւաքիլ. զի առ ի չգոյէ նոր լրոց կամ զգրեալսն կրկնեն, և կամ սնոտեօք լնուն զթերթն և կամ ծածկեն զձախողակս իւրեանց. զի աստ միայն գաղղիական քազէթայք գան, որք ի Փարիզու առաքին ի Միլան, և անտի գան ի Վենետիկ. իսկ արտաքինք սաստիկ արգելեալ են ¦[[30]](#footnote-30): Դիտակներն աստիճանաբար ավելի ու ավելի էին կատարելագործվում` արժանանալով Տյուզյանների հավանությանը:

1803-1820թթ. Ղուկաս Ինճիճյանի խմբագրությամբ լույս է տեսնում նաև §Եղանակ Բյուզանդեան-Բազմավէպ¦ պարբերականը: Կարելի է ասել, որ այն §Տարեգրութեան¦ տրամաբանական շարունակությունն էր, քանի որ միայն փոխված էր ձևը, իսկ խմբագիրը, քաղաքը, տպարանը և, որ ամնենակարևորն է, ծրագիրն ու նպատակը նույնն էր` լուսավորության տարածումը: Լեզուն դարձյալ աշխարհաբարն էր:

§Եղանակ Բյուզանդեանը¦ հրատարակվում էր յուրաքանչյուր տարվա սկզբում` ներառելով հետևյալ բաժինները. ա.Նոր տարի-նոր գիտելիք, բարոյական խորհրդածութիւններ, բ.Պատմութիւն օդերեւութականաց-բժշկական և բնական այլ և այլ տեղեկությիւններ, գ. Գուշակութիւն օդերեւոյթ փոփոխութեանց. այս բաժնի մեջ ներկայացվում էին յուրաքանչյուր ամսվա օրն ու բնության երևույթների գուշակությունները, դ.Զբօսարան ուսմանց-գիտնական հատվածներ, նաև քաղաքական դեպքեր ու իրադարձություններ, բանասիրական, ուսումնական, արվեստագիտական և եկեղեցական, պատմական հոդվածներ, սովորույթներ և այլն [[31]](#footnote-31):

Մխիթարյան միաբանության հանձնարարությամբ §Եղանակ Բյուզանդեան¦ պարբերականի ղեկավարությունը ստանձնեց Ղուկաս Ինճիճյանը, քանի որ նա մեծ հեղինակություն էր վայելում թե° միաբանության այրերի և թե° արևմտահայ ամիրաների շրջանում: Բացի այդ հեշտությամբ կարող էր կարգավորել պարբերականի հրատարակության գործը: Ուշագրավ են հատկապես §Եղանակ¦-ի մեջ զետեղված պատկերները. XIX դարի սկզբին ոչ մի հայերեն հանդես իր նյութերով չէր կարող մրցել §Եղանակ¦-ի մեջ զետեղված ընտիր պատկերների հետ: Յուրաքանչյուր առանձին գրքի մեջ ամսեամիս տպագրված նկարներին կցված էին ուրույն առակներ, հիմնականում ` կենցաղագրական:

Սկսած 1815թ. Արշարունյաց ընկերությունն իր վրա է վերցրել նաև §Եղանակ Բյուզանդեան¦ տարեթերթի ծախսերը [[32]](#footnote-32):

1813թ. §Եղանակի¦ սկզբում Ինճիճյանը զետեղում է մի խորհրդավոր պատկեր. ստորգետնյա մի գրատուն, որը լուսավորում է մի ծեր մարդ` անընդհատ յուղ լցնելով ձեռքի կանթեղի մեջ, իսկ արդեն 1815թ. §Եղանակում¦ Ինճիճյանը տալիս է պատկերի բացատրությունը. §Շէնքի վարի դին ներսը խորունկ մութ տեղ մը կը տեսնաս գրքատուն մը. աս դիի ծարը մէկ ծեր մը նստած, մէկ ձեռքը կանթեղ, մէկալ ձեռքը ամանով եղ բռնած մէջը կը լեցնէ, որ ետեւէ ետեւ վառի լոյսը չիմարի: Ասիկայ կը նշանակէ նոր Ընկերութիւն Արշարունեաց. որ մոռցըված գրքէր և իբր թէ գետնի տակ թաղված ու մեռած գրքէր գտնալով, որոնք լոյս ելլելով չեն տեսնար ուրիշները, յօժարեցավ դրսի եղած կանթեղը ու լոյսը ներս խօթել, որ գրքէրուն վրայ ալ լոյսը զարնելով, ամմէնէն տեսնըվին: Եւ որպես զի ան լոյսը միշտ ծաթի, գրքէրը միշտ տեսցնէ ուրիշներուն, մէկ ձեռքով ալ ետեւէ ետեւ եղ կը լեցնէ որ ան լոյսը չիհատնի: Ծեր է իր կերպարանքը, նշանակելով աշխարհիս ծերութիւնը, ըսել ուզելով որ շատ ուշ ատեն, ժամանակիս ետքերը ասանկ սէր ելաւ մեր ազգին մէջ: Երկու թեւ ունի, նշանակելով որ `թէպէտ ժամանակիս ետքերը` ծերութեան ատենը ելաւ, բայց անչափ սէր ունի , այնչափ վառված է աս բանիս համար, որ արտորնօքով թռչելու մը պէս կը վազէ իր բաղձանքին հասնելու ազգին մէջ օգտակար գրեանք հանել տալու համար: Ան գրքերէն մէկն ալ աս Եղանակն է, որ թէպէտ պզտիկ` բայց իբր դասատետր մըն է. մէջ շատ աղէկ օգտակար բաներու համարներ կու տայ, որ կարդացօղը ամմէն մէկ տարին միտք առնելով, առանց յօգնելու քիչ քիչ բան կը սորվի: Ասոր օգտակարութիւնը իմանալով ընկերութիւնը իր արդեամբքը տպել կու տայ աս գիրքս. և գիրքն ալ ընկերութեան յիշատակը կը դնէ աս պատկերիս մէջ ¦ [[33]](#footnote-33) :  
 §Արշարունյաց ընկերության¦ ծախսերով է հրատարակվել նաև Ղուկաս Ինճիճյանի §Ազգասեր¦ երկասիրությունը:

Սա մի կարևոր գործ էր, որ մեծ հաջողության և գնահատանքի պիտի արժանանար: Այն քննադատվեց միայն աշխարհաբարով գրված լինելու պատճառով: Այդ կապակցությամբ Մահտեսի Կարապետը գրում է. §Ազգասէր անուանեալ գիրքն շատ հաճելի եղեւ հասարակաց, այլ տխրեցան տեսանելով աշխարհաբար լինելն, որ մեզ ծանր և անախորժ թուի. ուստի իսկ և իսկ թարգմանեցին ընտիր և պարզ ոճիւ ի հայկական բարբառ¦ [[34]](#footnote-34): Գրաբարով ներկայացված էր միայն առաջաբանը, ուր հեղինակը ներկայացնում է ազգի պարտականությունները:

Ղ. Ինճիճյանի երկի հիմնական նպատակն էր ազգասիրություն սերմանել յուրաքանչյուր հայի մեջ: Առաջաբանից հետո ` գրքի հիմնական մասում, ներկայացվում է անհատի պարտականությունները ընկերության և համայնքի մեջ, ազգասիրության անհրաժեշտությունը, անմիաբանության հետևանքները, հայ ազգի թերությունները: Այնուհետև հեղինակը հայրենասիրության օրինակներ է բերում հույների և հռոմեացիների պատմություններից, ներկայացնում է Պետրոս Մեծի վարքն ու գործունեությունը, ու գիրքն ավարտում Վաղարշակ թագավորի և Ներսես Մեծի ` իր համար երկու գերագույն հայրենասեր այրերի հայրենասիրության օրինակները ցույց տալով:

Հակառակ իր կարճատև գոյությանը, Արշարունյաց ընկերությունը մեծ ծառայություն է մատուցել հայ մշակույթին, ոչ միայն նրանով, որ գրքեր ու թերթեր է տպագրել, այլ օրինակ է հանդիսացել հայության համար` հավաքական ու միասնական գործունեությւոն ծավալելու առումով: Ընկերության օրինակը վարակիչ է եղել հաջորդ սերունդների համար, և, պատահական չէ, որ հետզհետե առաջացել են նոր ընկերություններ:

Գլուխ երկրորդ

Ղուկաս Ինճիճյանի պատմա-աշխարհագրական ժառանգությունը

Զբաղված լինելով Արշարունյաց ընկերության գործերով ու §Եղանակի¦ խմբագրությամբ` Ինճիճյանը չէր դադարում զբաղվել աշխարհագրությամբ: Նրա §Ստորագրութիււն Հին Հայաստանեայց¦ աշխատությունը ամբողջությամբ պատրաստ էր արդեն 1812 թվականին: Այս գործի պատրաստման մեջ իրեն օգնել էր Հ. Կարապետը: Ինչպես տեսնում ենք Ագոնցի` Ինճիճյանին ուղված նամակից գործը չտպագրվեց 1812թ., քանի որ ուներ թերի կողմեր և պետք է մշակվեր. §Ընթերցաք զցաւագին գանգատս քո որ յաղագս Հինն Հայաստանի, զոր կարծեմք թէ յառաջ քան զգրել քո առ մեզ, արարեր և Հ. Կարապետին բերան ի բերան, և զլուծումն տարակուսանացդ ընկալար ի նմանէ...այժմ առ քեզ ունելով զվաստակակից քո, դու և նա ըստ ներելոյ ժամանակին, ընդօրինակեսջիք զայն մաքուր. և առ իւրաքանչիւր գլուխ կամ յօդ. և կամ այլ գլխաւոր տեղի նշանակեսցես ուրոյն թէ ո′ր տեսակ գրով ունի տպագրիլ, և այլ ինչ ինչ զոր դիտես ի նմա և այնպէս առաքեսցես ¦ [[35]](#footnote-35):  
 Ինճիճյանը դեռ չէր հրատարակել աս գործը, բայց արդեն գիտական աշխարհի մեջ աշխարհագրի մեծ համբավ ուներ: Սա երևում է նաև Հ. Շահան Ջրպետյանի` Ինճիճյանին ուղված նամակից, որտեղ նա շատ է կարևորում Ինճիճյանի ստորագրությունները աշխարհագրության վերաբերյալ: Շահան Ջրպետյանի ջանքերով Փարիզի Արևելյան լեզուների ինստիտուտում բացվեց նաև հայկական բաժինը, և նա հայագիտության հարցերով դիմել էր Ինճիճյանին:  
 Ինճիճյանն իր Ստորագրութեան վրա շատ ժամանակ էր ծախսել, այն կրկին ձուլել ու մշակել էր: 1819թ. գիրքն արդեն տպագրության պատրաստ էր: Հենց այդ տարին էր, որ Ինճիճյանը ստիպված հեռանալու էր Կ. Պոլսից և հաստատվելու Օդեսա քաղաքում: Ներքաղաքական փոթորիկը շատ բան պիտի ավերեր Կ. Պոլսում, որն Ինճիճյանը այսքան դժկամությամբ էր թողնում:

1819թ. նոյեմբերի 24-ին Ինճիճյանին ուղված նամակում Ագոնցը գրում է. §Կասկածիմք թէ այս տպագրութիւն Եղանակին եղիցի վերջին. զի ընկերութիւն Արշարունեաց` որպէս երեւի ի վերջ եհաս: Նաեւ մասնաւոր բարերարք որք մերթ ընդ մերթ նպաստէին տպագրութեան, պակասեցան¦[[36]](#footnote-36): Արշարունյաց ընկերության փակումը իսկական վերջը կհամարվեր Կ. Պոլսում Ինճիճյանի գործունեության համար: Տյուզյան գերդաստանի անկումը իսկական աղետ էր : Ինչպես արդեն նշել ենք, Սուլթան Մահմուդը շատ արտոնություններ էր տվել Տյուզյաններին, որն առաջացրել էր հակառակորդների նախանձը: Տյուզյան գերդաստանի անկման մեջ մեծ դերակատարում ունեցավ Հալեթ Էֆենտին: Վերջինս Փարիզում դեսպան լինելու տարիներին Տյուզյաններից զգալի գումարներ էր վերցրել ու վատնել: Վերադառնալով Կ. Պոլիս և նյութելով Տյուզյանների ոչնչացման ծրագիրը` նա կազատվեր նաև այս պարտքից: Հալեթը Տյուզյանների նկատմամբ իր ծրագիրն իրականացնելու համար, օգտագործեց Տյուզյանների մոտ ծառայություն կատարող մի մարդու, ով մեծ ատելություն ուներ Մկրտիչ Չելեպիի դեմ, ով Ինճիճյանի աջ թևն էր: Հալեթր հայտարարեց, թե Տյուզյանները փողերանոցի եղածը վատնել են ու գողացել: Անմիջապես քննություն սկսվեց: Նախ փոխվեց փողերանոցի վերատեսուչը` Աբդրահման Էֆենտին, ով Տյուզյանների բարեկամն էր: Նոր պաշտոնյային հրամայվեց հաշիվները ներկայացնել: Հաշիվն ամբողջական էր, բայց ոչ լրիվ դրամով: Գումարը , որ պետք է կազմեր 25 միլիոն, ցրված էր Եվրոպայում `Անգլիա, Ֆրանսիա, և պահանջված ժամկետում հավաքել հնարավոր չէր: Սա արդեն բավական էր Տյուզյանների համար. փոսն արդեն փորված էր: Նրանք դիմեցին Մեծ վեզիր Հալեթ Էֆենտիին `խնդիրը կարգավորելու համար` չիմանալով, որ նա է փոս փորողը, իրենց թշնամին մի մարդ էր, որին դիմում էին օգնության խնդրանքով: Տյուզյանների համար մի քանի օր էր պետք պահանջված գումարը վճարելու: Եթե հայ հարուստները ուզենային, կարող էին հավաքել և վճարել այդ գումարը, բայց վախենում էին մեծ վեզիրից: Պայմանաժամը լրանալուն պես աճուրդի հանվեցին Տյուզյանների հարստությունները, իրենց ընտանիքը ազգային պատրիարքարանից զրկվեց: Գրիգոր և Սարգիս Չելեպիները գլխատվեցին, Միքայել և Մկրտիչ սեպուհներին կախեցին, իսկ Հակոբ, Կարապետ ու Պողոս Չէլէպիներին աքսորեցին: Մահվան դատապարտվածների վճռի մեջ գրված էր, թե պատժվում են իրենց տունը եկեղեցի շինելու համար և փողերանոցի գանձերից 24 հազար գողանալու համար: Նշենք, որ հետո Հալեթն էլ պաշտոնանակ արվեց ու գլխատվեց` իբր գող, գլուխն էլ աղբանոցի մեջ նետեցին, գլխատվեց նաև նրա մեքենայությունների գործակից Իսխել հրեա սեղանավորը,նրանց ունեցվածքն էլ հարքունիս բռագրավեց, բայց արդեն մարել էր Տյուզյանների տան ճրագը:

Ինչպես երևում է, այս իրադարձություններից Ինճիճյանը երևի վախ է ունեցել, որ հաստատվել է Ռուսաստանում: Մինչը 1823թ. տեղեկություններ չկա Սուրբ Ղազարի հետ իր աղերսների մասին, երևում է այս երկու տարիները խորը մտորումերի ու լռության տարիներ են եղել:

Երկու տարի անց աքսորական Տյուզյանները` Հակոբ, Կարապետ և Մկրտիչ Չէլէպիները վերդարձան Կ. Պոլիս , ուր նոր կյանք պիտի սկսեին: Ինճիճյանի շրջանակը նորից էր հավաքվում, այս կապակցությամբ տեղին է մեջբերել Ագոնցի հետևյալ խոսքերը` ուղղված Ինճիյանին §Զցնծալից աւետիս դարձի աքսորեալ որդւոց մերոց ազնուական Տիւզեանց խնդութեամբ սրտի ընթերցաք ոչ միայն ի նամակսդ Պօլսոյ, այլ և տեսաք արձանագրեալ ի լրագիրս եւրոպեանց, որը կարեկից մտօք զվնաս և զցաւալի վիճակ այնր ազգատոհմի համարին չարութեան գլխապարտ այլազգւոյն ¦[[37]](#footnote-37):

Ղ. Ինճիճյանը ցնծության մեջ էր, և հենց 1822թ. էլ լույս տեսավ նրա այդքան սպասված §Ստորագրութիւն Հին Հայաստանյայցը¦: Այս սքանչելի երկասիրության մեջ Իճիճյանը ներկայացնում է մեծ Հայքի 15 նահանգները` անդրադառնալով յուրաքանչյուրին առանձին-առանձին, նաև նրանց մեջ գտնված գավառներին՝ տեղեկություններ տալով տեղի, գետերի լեռների, վանքերի, բնակչության, նրանց սովորության մասին: Աշխարհագրական կարևոր տեղեկություններ է տալիս` քաղված ազգային և օտար աղբյուրներից: Գրքի առաջաբանում հեղինակը նշում է, որ շատ դժվարություններ է ունեցել, բայց նորից անցել է աղբյուրների վրայով, ճշգրտել կասկածելի տեղերը : §Ստորագրութիւն Հին Հայաստանյայցը¦ գիտական մեթոդով գրված գործ է, քանի որ Ինճիճյանը նշում է իր աղբյուրը: Բնական է` այս ձևով շարադրված աշխատությունը մեծ հավատ է ներշնչում ընթերցողի մոտ: Բավականին մեծ գնահատական է միայն այն, որ գրքի հրատարակությունից բավականին տարիներ անց գերմանացի նշանավոր լեզվաբան Հայնրիխ Հյուբշմանը հայկական տեղանունների վերաբերյալ գործը գրելիս շատ հղումներ է կատարում Ինճիճյանից: Հնախոս վարդապետի անունը հայտնի էր նաև Եվրոպայում: Նշանավոր ֆրանսիացի հայագետ Սեն Մարտենը գրում է. §Le P**ère** Luc Indjidjian est I’un des plus habiles; des plus savants et des plus laborieux Membres de la Congregation Armenienne, établie dans I’ile de St. Lazare ¦ (Հայր Ղուկաս Ինճիճյանը Սբ. Ղազար կղզում հիմնադրված Հայկական միաբանության ( Խոսքը Մխիթարյան միաբանության մասին է – Հ. Պ.) ամենահմուտ, ամենաբանիմաց և ամենաջանասեր անդամներից մեկն է) [[38]](#footnote-38) :

§Ստորագրութիւն Հին Հայաստանյայց¦աշխատությամբ Ինճիճյանը պատմական աշխարհագրության անվիճելի հեղինակ է դառնում: Այն ժամանակ, երբ ավարտում էր Ստորագրությունը, Ինճիճյանը բանակցությունների մեջ էր Սուրբ Ղազարի հետ` իր մեկ այլ գործը` Դարապատումի հատորները տպելու համար: Ինճիճյանն այնպիսի գիտնական էր, որ պետք է աշխատություն ունենար նաև այս ժանրում: Այս գործն արդեն պատրաստ էր 1822թ., բայց միակ արգելքը լեզուն էր, գործն աշխարհաբարով էր, իսկ Սուրբ Ղազարում գրաբար էին պահանջում: Ագոնցն Ինճիճյանին ուղղված նամակում թվարկում է բոլոր այն պատճառնմերը, որ իրեն ստիպում են գործը գրբարով ստանալ. §Նամակդ գրեալ ի 1 24 Դեկտ. 1822 եհաս առ մեզ ի 21 ամսոյս որով խնդրես չյապաղել զտպագրութիւն ընդհանուր պատմութեանդ. կամ դարապատում անուանեալ գրոցդ. խոստանալով վճարել զամենայն ծախսն. սակայն ծանի′ր զի տարակուսեալ եմք վասն տպագրութեան նորա սակս լինելոյն աշխարհաբառ լեզուաւ. քանզի ի բազում ամաց հետէ լսեմք գանգատս մեղադրութիւնս և արհամարհութիւն իսկ գլխովին յայլ և այլ քաղաքաց, որք եպերեն զտպագրութիւնս մեր աշխարհիկ լեզուաւ, և թախանձանօք խնդրին զի յօրինեսցի ի բարբառ գրոց: Զայս մեղադրութիւն հանդերձ բարեկամական կարեկցութեամբ համարձակեցաւ գրել առ մեզ ի Կալկաթայէ Աւագ սարկաւագ ոմն Մահտեսի Կարապետ.... Գրութիւն սարկաւագիս ոչ է յառանձնական յօժարութենէ նորա միայնոյ, այլ ի հասարակաց խնդրոյ ամենայն հնդկակողման Հայոց, ըստ որում իմանամք ի բազմագումար յանձնարարութենէ գրեանց, զորս պատրաստական դրամովք առնու ի մէնջ հետզհետէ վաճառել յայնոսիկ կողմանս: Սոցին զուգաձայն լսին և գանգատք յարեւելից և ի Ռուսաստանէ, որպէս ի Պօլսոյ իսկ գլխովին. զորոց զտրտունջ իրաւացի դատելով մերոցն, և համաձայն պաշտաման Ուսումնարանիս, միանգամայն և շահառիթ տուրևառութեանս մերում, որք միանգամ ի մերոց աստի յօրինեալ էին գիրս աշխարհիկ լեզուաւ, սկսան փոխադրել ի գրաբառ, յորդորեալ ի խոստմանէ անտի հնդկաբնակ Հայոց, որք փափաքին իմանալ զանտիպ երկասիրութիւնս մերոցն, առ ի տալ տպագրել զնոսին ծախիւք իւրեանց: Զայսոսիկ գիտելով քո ձեռն ի գործ արասցես թարգմանել ի գրաբառ զդարապատումդ, որով յօժարեսցուք ի լոյս ընծայել, ապաթէոչ անընդունելի լինի յամենեցունց¦[[39]](#footnote-39): Այս նամակը պայքար առաջացրեց Ինճիճյանի և Միաբանության միջև աշխարհաբարի կապակցությամբ: Ինճիճյանը խնդրում էր, որ իր պատմության առաջին հատորը աշխարհաբարով տպվեր` խոստանալով ամբողջ գործը թարգմանել գրաբար: Հետևյալ նամակի մեջ երևում է, որ Սուրբ Ղազարում վերջապես ընդունելի է եղել Ինճիճյանի խնդրանքը. § Նամակդ որ ի 10 մարտի եհաս առ մեզ ի 6 ապրիլի: Ծանեաք ի գրելոյդ` եթէ կարի շատ է փափաքդ ի տպագրութիւն այսր մասին կամ հատորոյ դարապատում գրոցդ յաշխարհաբար լեզու, բայց տեսաք միանգամայն ` զի հաւանելով քո և մերումս առաջարկութեան` յօժարեալ ցուցանես զքեզ գրաբառ յօրինել ոչ միայն զմնացեալ հատորսն այլ և զնոյն իսկ աշխարհաբառ տպագրելին, վասն որոյ զիջանելով հաճել զփափաքդ, յանձնեցաք Հ. Սամուէլին զի ի դէպ ժամու դիցէ զայն ի գործ և ծանուսցէ զծախսն¦: Ինճիճյանը ինքն էլ ցանկանում էր իր այս գործը գրաբար հրատարակել, ոչ նրա համար , որ այդպես էին ուզում, այլ ինքն էլ գտնում էր, որ այս ծավալի գործը ավելի լավ կլիներ գրաբար գրել քան աշխարհաբար, որը դեռ շատ աղքատ ու անշուք էր [[40]](#footnote-40): Առաջաբանի մեջ միայն գրաբարով գրում է. §Զայս գործ բազմաշխատ ի բարբառ գրոց հիւսուածոց գոգցես արժան էր արտադրել, բայց թախանձանք ընթերցասիրաց անտեղեակ եղելոց գրաբառին` սերտ ըղձալերտեալք ի լուր ընթերցուածոյ բանի պատմութեանց` ոչ ներեցին մեզ զրկեալս կացուցանել ի ճաշակացն` որոց փափագէինն, այլ կամայ ակամայ հարկ յանձին կալեալ յաշխարհիկ յօրինել ի բարբառ, որ ապաքէն տասնապատիկ առավել ծանրացոյց մեզ աշխատութիւն բանի` գոլով լեզու անկիրթ աղքատին, և արդարև անյարմար ի յերիւրել զխօսս ըստ բերելոյ ոճոյ` և ըստ կարգի արտաճառութեան ասպարիզի բազմազգի բանախօսութեանցն, որով հարկադրեալ ձգէր զմեզ զարտուղիլ իմ ծեքումն ռամկակերպ ոճոյն կամ կրկնութեան խօսից ¦ [[41]](#footnote-41) : Թեև Ինճիճյանը նշում է, որ ավելի լավ կլիներ այսչափ մեծածավալ գործը գրաբար գրել, բայց , անկասկած, նա աշխարհաբարի կողմանկից էր և ամեն կերպ փորձում էր աշխարհաբարով գրելը պատճառաբանել իր ընթերցողի խնդրանքով: Նրա արժեքը կայանում է նաև այն հեռատեսության մեջ, որ տարիներ առաջ կարողացավ հասկանալ, որ ապագան աշխարհաբարինն է: Դարպատումի առաջին հատորը լույս տեսավ 1824թ., երբ արդեն մահացել էր Ագոնցը: Դարապատումը ներկայացնում է կես դարի պատմություն` 8 հատորներով: Նա ներկայացնում է եվրոպական պետությունների 1750-1800 տարիների քաղաքական, տնտեսական, մշակութային կյանքի պատմությունը: Երկար տարիներ է աշխատել Ինճիճյանն իր այս աշխատության վրա` նվիրելով իր կյանքի մի զգալի մասը: Այս գործի մեջ նա ներկայացրել է իր աշխարհայացքը, իր գաղափարները: Երբ լույս էին տեսնում վերջին հատորները, Ինճիճյանն արդեն Վենետիկում էր: Խառը ժամանակներ էին հայության համար: Կաթոլիկ դավանանք ունեցողները հալածվում էի Կ. Պոլսում: Նրանք ստիպված էին հաճախ թողնել տուն, տեղ, հայրենիք և հեռանալ: Կ. Պոլսի կաթոլիկ հայերին ներկայաված մեղադրանքների մեջ նշվում էր նաև այն, որ նրանք իբր գաղտնի հարաբերությունների մեջ են եվրոպական երկրների հետ և ծրագրեր են մշակում իրենց անկախության համար: Այս հալածանքները սաստիկ բնույթ կրեցին հատկապես 1828թ.` Պողոս պատրիարքի օրոք:

1828 թ. սկզբներին, երբ սաստկացան հալածանքները, Ինճիճյանն էլ, Կ. Պոլսում մնալը վտանգավոր համարելով, նույն տարվա մայիսին վերադառնում է Վենետիկ: Ցամաքային ճանապարհով նա գնաց Վենետիկ` այսպես այցելելով իր ստորագրած տեղերը իր աշխարհագրության ու պատմության մեջ : Նա ճամփորդում էր ուսումնասիրելով ու ուսումնասիրում էր ճամփորդելով: Իր աշխատությունների մեջ նա շատ է խոսում Իտալիայի և մասնավորապես Վենետիկի մասին, այստեղ նա ապրել էր իր կյանքի մի մասը և բուռն սեր ուներ դեպի այս անկյունը: Պետք է նշել նաև, որ իր ուսումնասիրությունները պատրաստելու ժամանակ Ինճիճյանը չի կտրվել իր առօրյա միսիոներական աշխատանքներից : Նա 1832 թ. հրատարակել է հատուկ կրոնական ժողովածու` §Վարք սրբոց¦` աշխարհաբար և դյուրամատչելի լեզվով: Գիտության նորույթներին ու առաջավոր մշակույթի ներկայացուցիչների աշխատությունների հետևող իր ընթերցողներին նա այդպիսով առաջարկում էր միշտ հավատարիմ մնալ կաթոլիկ եկեղեցու պատգամներին: Կարևոր է նաև նրա §Աղօթագիրք¦ աշխատությունը:

Վենետիկում մեկ տարի առաջ մահացած Գաբրիել Ավետիքյանի փոխարեն ընտրվում է միաբանության փոխառաջնորդ` պաշտոնավարելով մինչև մահը: 1833թ. հուլիսի 2-ին, ապրելով 75 տարի, մահացավ Մխիթարյան կրոնավորը, որ §ի գիտութեան մասին եղև մին յանուանի վարդապետաց Ուխտիս մերոյ և Ազգին և որ ի կենակցութիւնս էր զուարճախօս և քաղցրաբան, հանդարտ ի ճառելն ձայնիւ բարբառով և կարգաւորեալ, որ և ըստ կերպարանացն էր արգոյ և պատկառելի, որով ձգեցան ի սէր սորա և ի մեծարանս, որք մի անգամ կենակից եղեն ընդ սմա ¦ [[42]](#footnote-42) :   
 Ղ. Ինճիճյանի թողած ժառանգության մեջ իր ուրույն տեղն ունի §Հնախօսութիւն աշխարհագրական Հայստանեայց աշխարհի¦աշխատությունը: Իր Ստորագրության առջաբանում Ինճիճյանը հաղորդում է, թե կհրատարակի եռահատոր §Հնախօսութիւն աշխարհագրական Հայստանեայց աշխարհի¦աշխատությունը, բայց 1815թ. հրդեհը մոխիր դարձրեց այս գործը, և Ինճիճյանը ստիպված եղավ նորից տքնաջան աշխատել, պրպտել, համեմատել եղած աղբյուրները` իր Հնախոսությունը անթերի հրատարակելու համար: Հնախոսության հրատարակիչը,որը չի հիշատակել իր անունը, Առաջաբանում, որն ընդգրկում է 12 էջ, գրում է.§Հայրենասէր ոգի արգոյ ծերունւոյն մերոյ Տեառն Հ. Ղուկայ վարդապետի Ինճիճյան վառեալ ի նասխանձ հայրենի փառաց` ուսումնասէր և ազգասէր Հայոցս ետ ի վայելումն զայս մատեան, զոր խոստացեալն էր կանխաւ ի Ստորագրութեան իւրում Հին Հայաստանի: Որոյ զամս յոլովս յածեալ բազմաշխատ զննութեամբ ի խուռն մատեանս հնոց և նորոց օրինակագրաց այլ և այլ ազգաց, և յստակեալ մանր քննութեամբ և անձանձիր տենչիւ որ ինչ պէտք էին յաղագս անթերի գլխաւորելոյ ներածութեանս Հնախօսութեան Հայաստանի, ավարտեաց ըստ ամենայն հանգամանաց ի վերջին ամս ծերութեան իւրոյ: Թէպէտ և զայս մատեան բազմաքիրտն տքնութեանց արգասիք` բազում ամօք յառաջ երկասիրեալ էր միանգամ անխոնջ վաստակասէրն , այլ անգութ ժանիք ամենածախ հրդեհին յաճիւն ի Բիւզանդիոն յամի 1815. որպէս և զայլ բազում օգտակար և բազմաքիրտն մատեանս ծերունւոյս այսորիկի... ¦[[43]](#footnote-43): Այն ավարտեց կյանքի վերջին տարիներին, բայց բազմավաստակ վարդապետի փափագը չկատարվեց... Հնախոսության երեք հատորները տպագրվեցին Ինճիճյանի մահից հետո` 1835 թվականին:

Առաջաբանում հեղինակը հայտնում է նաև, որ Ինճիճյանը գրել է նաև §Մարդապատում¦աշխատությունը, որը վերաբերում է մարդու կազմվածքին, բայց չի կարողացել ավարտել այդ աշխատանքը, ինչպես նաև անկարող է եղել սկսել Խորենացու աշխարհագրության վերլուծությունը. §...Է նորա ե այլ մատեան Մարդապատում, որ այն ինքն է ստորագրութիւն մարդոյս ըստ բնական կազմուածոյն և ըստ բարոյական յօժարութեանցն. այլ և զսա չժամանեաց ի լրումն ածել. որպէս և ոչ իսկ յաջողեցաւ սկիզբն առնել վերլուծութեանց Աշխարհագրութեան Մովսէսի Խորենացւոյն, զոր և յիշատակէ ուրեք ի մատենիս¦[[44]](#footnote-44) :

Աբրահամ Այվազյանն իր §Շար հայ կենսագրութեանց¦գրքի մեջ գրում է. §1835 ին տպուած Ինճիճեան Հ. Ղուկասին աշխարհագրական Հնախօսութիւնն երբ շրջաբերութեան հանուած է, ուսումնասէր ընթերցողք զարմացած են թէ` ի՞նչպէս Հայր Ինճիճեան` բնագաւառէն մեկուսացեալ ապրելով` այսչափ խորին եւ մանրամասնօրէն ուսումնասիրած է ո′չ միայն բնագաւառին Անունն, այլ եւ այդ երկրին Դիրքը, Տարածութիւնը, Օդը, Լեռները, Գետերը, Բերքերը, Վաճառականութիւնը, Բնակիչները, Բազմամարդութիւնը եւ Սակաւամարդութիւնը, Անցքը եւ Պատմութիւնը, Կառավարութիւնը, Սովորութիւնները, Բարքը, Լեզուն, Դպրութիւնը, արուեստները, Կրօնը, Եպիսկոպոսարանները, երկրին Բաժանումը, Աշխարհագիրը, եւ այլն:

Շատ չանցիր, կը լուծուի այդ հանելուկն ալ:Գէորգ-Դպրի քեռորդի` Տ. մարտիրոս քահանայի որդին` Քալէմքեար Անտօն, երբ Փիշմիշեան Միքայէլ Ամիրային վաղամեռիկ աղջկան համար` Եզէկեան Յովհաննէս պատուերւոյն յօրինած տապանագիրը կը գեղագրէր, Իւսկիւտարու ճեմարանի արդիւնավոր եւ պերճախօս վերատեսուչ `Մանուէլեան Յակոբիկ աղան ալ Հ. Ղուկաս Ինճիճեանի յիշեալ նորատիպ Աշխարհագրական Հնախօսութիւնը բարձրաձայն կընթեռնուր հափափելով: Քալէմքեար Անտօն, թէեւ առաջադրեայ գործովն զբաղած, բայց ետին դառնալով` կը պատմէ հարցասիրաց թէ, §Ասոնք(այսինքն, Հնախօսութեան մէջ պարուբնակեալ հետաքրքրական նիւթերն) մօրեղբօրս (Գէորգ-Դպրի)գրածներն են, հին եւ պատմական վանքերէն եւ հայաբնակ գաւառներէն հաւաքած բերած տեղեկութիւններն են, որոնք չուանի վերայ շարուած կտոր կտոր թղթերու վերայ գրուած էին գրաբառ. ինքը կը կարդար զանոնք, ես ալ տետրակ տետրակ կը գրէի, եւ բնագրին վըրայէն գիծ մը քաշելով` մէկ կողմ կը նետէր¦[[45]](#footnote-45):

Նշենք, որ Աբրահամ Այվազյանն այս ամնեը ներկայացնում է առանց որևէ հիմնավոր աղբյուրի հիշատակման, և մենք որրէ հիմք չունենք հավատալու նրա գրածներին, իսկ, ուսումնասիրելով Ղուկաս վարդապետ Ինճիճյանի կյանքն ու նրա թողած ժառանգությունը, անշուշտ, կարող ենք վստահաբար ասել, որ Հնախոսության հեղինակը Ղուկաս Ինճիճյանն է, ով գիրքը գրել է §յստակեալ մանր քննութեամբ և անձանձիր տենչիւ¦խորին ծերության ժամանակ` §ըստ ամենայն հանգամանաց ի վերջին ամս ծերութեան իւրոյ¦:

Աշխատությունը ներկայցնում է պատմական Հայաստանի վիճակը, խոսում է գետերի, լճերի, լեռների, վաճառականության, բնակչության, կառավարման ձևերի, նախարարությունների, բանակի, սովորությունների, օրենքների, ազգային առաքինությունների ու թերությունների, լեզվի ու արվեստի, կրոնի և այլնի մասին: Անչափելի է Ինճիճյանի այս գործի արժեքը: Այն ներկայացնում է հային իր նախնիների ծննդավայրը, նրա կտրած-անցած ճամփաները, նրա պատերազմած դաշտերը, պատմում է, թե ինչպես մինչ Եվրոպան խարխափում էր խավարի մեջ, ինչպես էր Հայաստանը գիտության ու արվեստի երկիր համարվում, ինչպես էին վաճառականությամբ զբաղվում հայերը, թե ինչ բարգավաճ , լի ու մարդաշատ էին երբեմնի հայակական քաղաքները, որոնց մի մասն արդեն ավերակ էր դարձել, պատմում է, թե ինչ թագավորներ ենք ունեցել, թե ինչպես են նրանք իրենց գործունեությամբ, կառավարությամբ, օրենքներով իրենց արժանի տեղը գտել Արևելքի պատմության մեջ, ինչ զորապետներ ենք ունեցել, ինչ զենքերով ենք կռվել, ներկայացնում է աշխարհիկ ու եկեղեցական արժանի գործիչներին, ովքեր իրենց առաքինի վարքով ու գործունեությամբ բարորությամբ լցրին Հայոց աշխարհը,խոսում է նաև այն անարժանների մասին, ովքեր իրենց գործունեությամբ մեծ վնասներ պատճառեցին:

Հեղինակն իր այս գլուխգործոցի մեջ ջանք չի խնայում իր ասածները գրավոր հիշատակություններով հաստատելու համար: Առաջաբանի հեղինակը միաժամանակ հայտնում է, որ Ինճիճյանը նախապատվությունը տվել է հայկական աղբյուրներին, հայ մատենագիրների վկայությունները ավելի արժանահավատ է համարում օտարների համեմատ, քանի որ վերջիններս չէին կարող այնքան տեղյակ լինել հայոց աշխարհին, որքան որ բնիկները.§...զհայ մատենիցն վկայութիւնս նախամեծար ընտրէ , քան զօտարացն իբրև զառաւել հմտիցն բնիկ երկրէն իւրեանց¦[[46]](#footnote-46) : Եթե որևէ հարցի շուրջ հայկական և օտար աղբյուրները տարբեր վկայություններ են տալիս, հեղինակը փորձում է բացատրել դա: Նա շատ է կարևորում հղումները, քանի որ այս մեթոդով գրված գործերը վստահություն են ներշնչում ընթերցողին: Հայ և օտար մատենագիրներից բացի Ինճիճյանը որպես աղբյուր օգտագործել է նաև Սուրբ գիրքը: Նաև հետաքրքիր մի բան է նկատվում Ինճիճյանի մոտ. եթե Հայաստանի հնախոսության կարևոր խնդիների վերաբերյալ հստակ հիշատակություններ չի գտնում հայ և օտար մատենագրության մեջ, շատ հաճախ իր և ուրիշների տարբերակները ներկայացնելով, չի պնդում և չի պարտադրում ընթերցողին, երկուսն էլ որպես կարծիք ներկայացնում է ` ընտրությունը թողնելով իր ընթերցողին:

Հնախոսության առաջին հատորը բաղկացած է 469 էջից, գիրքը բաժանված է 11 գլխի, իսկ յուրաքանչյուր գլուխ` ենթագլուխների, որոնց հեղինակը անվանում է հոդված:Աշխատության առաջին հատորում հեղինակը նախ շարադրում է երկրի աշխարհագրական, բնակլիմայական պայմանների նկարագրությունը, անդրադառնում է պատմական ժողովրդագրության հիմնախնդիրներին: Ղուկաս Ինճիճյանը հայ ժողովրդի պատմական ճակատագիրը բացատրելիս շեշտը դնում է աշխարհագրական միջավայրի դերի վրա:Ինճիճյանի կարծիքով հայոց պատմության ինքնատիպությունը պայմանավորված է եղել երկրի աշխարհաքաղաքական դիրքով, հզոր գերտերությունների հարևանը լինելու հանգամանքով: Հեղինակի համոզմամբ իրենց բացասական դերն են կատարել նաև օտարների մշտապես կրկնվող արշավանքները:

Հնախոսությանն երկրորդ հատորում Ինճիճյանը ներկայացնում է Հայստանի կառավարման համակարգը հայոց պատմության զանազան դարաշրջաններում՝ սկսած հայոց նահապետների ժամանակներից մինչև XIII-XIV դարերը:Այս հատորում կարևոր տեղ է զբաղեցնում նաև հայկական թագավորական և իշխանական տոհմերին հատկացված բաժինը:Հեղինակը հանգամանորեն լուսաբանում է այդ ընտանիքների պատմության հետ կապված բազմաթիվ խնդիրներ:Այս առումով Ինճիճյանի երկը տարիներ շարունակ եղել է այս բնագավառում կատարված ամենաարժեքավոր ուսումնասիրությունը:

Աշխատության երրորդ հատորում հեղինակը ներկայացնում է հայոց եկեղեցական և հոգևոր պատմությունը:

Ծանոթանալով այս գործին` հասկանում և գնահատում ես այն մեծ աշխատանքը, որ կատարել է հեղինակը և ափսոսում ես նրա համար, որ չիրականացավ գիրքը հրատարակված տեսնելու նրա փափագը:

Ղ. Ինճիճյանի աշխարհագրական ժառանգության մեջ պետք է առնձնացնել նաև Ագոնցի` §Աշխարհագրութիւն չորից մասանց աշխարհի ¦ բազմահատոր գործի Ասիա բաժինը, որը հեղինակել է Ղուկաս Ինճիճյանը, տպագրվել է Վենետիկում 1806 թվականին:   
 Անշուշտ, Ղուկաս Ինճիճյանի թողած ժառանգության մեջ ամենակարևոր ոլորտը եղել է հնախոսությունը: Այստեղ տեղին է մեջբերել Ալան Հովհաննեսի խոսքերը. §Քերթող, հնասէր և խուզարկու միտք մեղավ Ինճիճեան վարդապետն, որ կրնայ ամենայն իրաւամբ Հայր հայկական Հնախօսութեան յորջորջուիլ ¦ [[47]](#footnote-47) :

Վերջաբան

Մեծ ու բեղուն է եղել Ղուկաս Ինճիճյանի թողած ժառանգությունը, նա հեղինակել է բազմաժանր ու բազմազան աշխատություններ, զբաղվել տարբեր բնագավառներով, բայց նրա գործունեության ամենակարևոր ոլորտը եղել է հնախոսությունը:

Ինճիճյանը կատարել է հայկական հնախոսության համար այն , ինչ Չամչյանը պատմության համար, հարկ է նշել նաև, որ իր գործը գալիս է ամբողջացնելու Չամչյանի պատմության տեղագրական ու հնախոսական մասը: Ինճիճյանը հիմք դրեց հայագիտության ասպարեզում առաջին պատմա-աշխարհագրական աշխատություններին : Ղուկաս Ինճիճյանը հայ ժողովրդի պատմական ճակատագիրը բացատրելիս շեշտը դրել է աշխարհագրական միջավայրի դերի վրա:Ինճիճյանի կարծիքով հայոց պատմության ինքնատիպությունը պայմանավորված է եղել երկրի աշխարհաքաղաքական դիրքով :Ինճիճյանը իր ասածները հիմնավորել է աղբյուրներով՝ավելի արժանահավատ համարելով հայ մատենագիրների գործերը,իսկ օտար հեղինակները,արժանահավատ համարելով Ինճիճյանի գործերը,հղումներ են կատարել նրանից:Նրա գործերը աղբյուր են Հայաստանի աշխարհագրությամբ ու հնախոսությամբ հետաքրքրվող ուսումնասիրողների համար: Անկասկած թերություններ էլ կան, շատ բաներ իր ժամանակին համապատասխան է արել, երբ դեռևս որոշ ձեռագրեր ու պեղումներ անհայտ էին:

Փաստենք, որ Վենետիկի Մխիթարյանների դերը հայ ազգագրության ձևավորման գործում մեծ է եղել,իսկ Ինճիճյանն էլ հայրենիքից դուրս գիտական ազգագրությամբ զբաղվող առաջին գիտնականն էր:Նա զբաղվել է նաև Հայաստանի պետական կարգի և ներքին կյանքի հետազոտությամբ:

Ամփոփելով` նշենք նաև, որ Ղուկաս Ինճիճյանի թողած բազմաժանր ժառանգության մեջ կարևոր տեղ են զբաղեցնում նրա հիմնած և խմբագրած պարբերականները: Նրան իրավամբ կարելի է համարել աշխարհաբար լրագրության հայրն ու առաջին խմբագիրը: Մխիթարյան միաբանության անդամը շնորհիվ իր հեռատեսության հասկացավ, որ ապագան աշխարհաբարինն է : Անշուշտ, հայ պարբերական մամուլի պատմության մեջ բարձր է գնահատվում Ղուկաս Ինճիճյանի վաստակը և, ինչպես նշում է Գ. Անանյանը, Ղուկաս Ինճիճյանի պարբերականները հայոց տեղեկատվության դաշտում ազդարարում ու տարեգրում էին սկզբունքներ, որոնք ավանդություն էին դառնալու հետագա շրջանի հայ մամուլի համար :

Անշուշտ, Ղուկաս Ինճիճյանը եղել է հայ հասարակական մտքի ինքնատիպ ներկայացուցիչներից մեկը: Նա այն մտածողներից էր , ով իր ողջ գործունեությամբ պայքարել է հայ ժողովրդի ինքնության պահպանման համար: Որպես մտածող մարդ` նա իր ժամանակի բոլոր կարևոր հարցերին մոտեցել է `նշանաբան ունենալով սեփական ժողովրդի բարօրության և լուսավորության շահը: Իր աշխատություններում Ինճիճյանը հետապնդել է որոշակի նպատակներ, զարգացրել տեսակետներ, միասնության ու ազգասիրության կոչեր արել, որոնք մեր օրերում էլ արդիական են:

Մեծ է նաև Ղուկաս Ինճիճյանի վաստակը Մխիթարյան միաբանության համար ձեռագրեր հայթայթելու, փոխանցելու հարցում:

Անկասկած, Ղուկաս Ինճիճյանը եղել է հայ հասարակական մտքի ամենակարկառուն ներկայացուցիչներից մեկը, ով իր բեղմնավոր գործունեությամբ հարստացրել է մեզ հասած ժառանգությունը:

Օգտագործված աղբյուրների և գրականության ցանկ

1.Ղուկաս Ինճիճյանի աշխատությունները

1.1. §Ամարանոց Բիւզանդեան¦,Վենետիկ,1794:

1.2. §Ազգասեր¦,Վենետիկ,1815:

1.3. §Դարապատում¦,հ. Ա,Վենետիկ,1824:

1.4. §Հնախօսութիւն աշխարհագրական Հայստանեայց աշխարհի¦,Վենետիկ,1835:

1.5. §Ստորագրութիւն Հին Հայաստանյայց¦,Վենետիկ,1822:

1.6. §Տեսութիւն Համառօտ Աշխարհագրութեան¦,Վենետիկ,17

2.Ուսումնասիրություններ

2.1.Այվազյան Ա.,Շար հայ կենսագրութեանց, Կ.Պոլիս, 1893:

2.2.Ալան Հովհաննէս, Մխիթարեանք գրականութեան հանդէպ, Վենետիկ, 1902,:

2.3.Առաքելյան Ա. Գ.,Հայ մտավոր մշակույթի զարգացման պատմություն, հ. Բ, Երևան, 1964:

2.4.Գալեմքեարյան, Պատմություն հայ լրագրության, Վիեննա, 1893:

2.5.Լևոնյան Գ.,Հայոց պարբերական մամուլը, Ալեքսանդրապոլ, 1895:

2.6.Կարինյան Ա. Բ.,Ակնարկներ հայ պարբերական մամուլի պատմության, հ. Բ,Երևան, 1960:

2.7.«Հայ պարբերական մամուլի պատմություն»,XVIII-XIX դդ.,հ. Ա, Գահիրե, 2006:

2.8.Ճանաշեան Մ.,Պատմություն արդի հայ գրականութեան, հ. Ա, Վենետիկ, 1953:

2.9.Մաղաք-Թեոփիլյանց Մ.,Կենսագրութիւն երևելի արանց, Վենետիկ, 1839:

2.10.Մէնէվիշեան Գ.,Ազգաբանութիւն Ազնուական Զարմին Տիւզեանց, Վիեննա, 1800:

2.11.«Մխիթարեան Յոբելեան» 1701-1901,Վենետիկ, 1901:

2.12.«Յիշատակարան Մխիթարեան միաբանութեան երկհարիւրամեակին»,(պատկերազարդ),Վենետիկ, 1901:

2.13.Պողոսյան Ե.,Պատմություն հայ մշակութային ընկերություններու, հ. Ա., Վենետիկ, 1957:

2.14.Սարգիսեան Հ. Բ.,Երկարիւրամեայ գրական գործունեութիւն և նշանաւոր գործիչներՎենետիկոյ Մխիթարեան միաբանութեան, Վենետիկ, 1905:

3.Պարբերական մամուլ

3.1. §Բանասեր¦,Կ. Պոլիս,1851,թիվ 4,թիվ 12:

3.2. §Դիտակ Բիւզանդեան¦,Վենետիկ,1813,Յունուար,թիվ 1:

3.3. §Եղանակ Բիւզանդեան¦,Վենետիկ,1803-1820:

3.4. §Տարեգրություն¦,Վենետիկ,1800-1802:

1. **Գ.Անանյան**, Մխիթարյանների §Տարեգրութիւն¦ (1800-1803) պարբերականը, տե′ս §Բազմավեպ¦, 2001, էջ 99: [↑](#footnote-ref-1)
2. Տե′ս §Մխիթարեան Յոբելեան¦, 1701-1901, Վենետիկ, 1901, էջ 95: [↑](#footnote-ref-2)
3. **Ալան Հովհաննես**, Մխիթարեանք գրականութեան հանդէպ, Վենետիկ, 1902, էջ 46: [↑](#footnote-ref-3)
4. **Ն. Անդրիկյան**, Հ. Ղուկաս Ինճիճեան, տե′ս §Բազմավեպ¦, Վենետիկ, 1912, թիվ 1, էջ 41: [↑](#footnote-ref-4)
5. **Ն. Անդրիկյան,** նշվ. աշխ., էջ 42: [↑](#footnote-ref-5)
6. Նույն տեղում: [↑](#footnote-ref-6)
7. **Մեսրոպ վարդապետ Ճանաշեան**, Պատմութիւն արդի հայ գրականութեան, հատ. Ա, Վենետիկ, 1953, էջ 45: [↑](#footnote-ref-7)
8. **Ղ. Ինճիճյան**, Տեսութիւն Համառօտ Աշխարհագրութեան, էջ 3-4: [↑](#footnote-ref-8)
9. Նույն տեղում, էջ 42: [↑](#footnote-ref-9)
10. **Ն. Անդրիկյան,** նշվ. աշխ., էջ 45: [↑](#footnote-ref-10)
11. Տե′ս §Մխիթարեան Յոբելեան¦. 1701-1901, Վենետիկ, 1901, էջ 101: [↑](#footnote-ref-11)
12. **Գ. Լևոնյան**, Հայոց պարբերական մամուլը, Ալեքսանդրապոլ, 1895, էջ 8: [↑](#footnote-ref-12)
13. **Ն. Անդրիկյան**, նշվ. աշխ., էջ 71: [↑](#footnote-ref-13)
14. **Ն. Անդրիկյան**, նշվ. աշխ., էջ 73: [↑](#footnote-ref-14)
15. **Ն. Անդրիկյան**, նշվ .աշխ., էջ 74: [↑](#footnote-ref-15)
16. Նույն տեղում**,**  էջ 74-75: [↑](#footnote-ref-16)
17. **Ն. Անդրիկեան**, նշվ. աշխ., էջ 77: [↑](#footnote-ref-17)
18. **Ե. Պողոսյան**, Պատմություն հայ մշակութային ընկերություններու, հատ. Ա, Վենետիկ, 1957, էջ 279: [↑](#footnote-ref-18)
19. **Հ. Գաբրիէլ Մէնէվիշեան**, Ազգաբանութիւն Ազնուական Զարմին Տիւզեանց, Վիեննա, 1800, էջ 10: [↑](#footnote-ref-19)
20. §Բանասէր¦, Կ. Պոլիս, 1851, թիվ 4, էջ 161: [↑](#footnote-ref-20)
21. §Դիտակ Բիւզանդեան¦, Վենետիկ, 1813, Յունուար, թիվ 1, էջ 6: [↑](#footnote-ref-21)
22. §Բանասէր¦, Կ. Պոլիս, 1851, թիվ 12, էջ 547-548: [↑](#footnote-ref-22)
23. **Ղ. Ինճիճյան**, Ազգասեր, Վենետիկ, 1815, էջ 4: [↑](#footnote-ref-23)
24. **Մեսրոպ վարդապետ Ճանաշեան**, նշվ. աշխ., էջ 40: [↑](#footnote-ref-24)
25. **Ն. Անդրիկյան**, նշվ. աշխ., թիվ 3, էջ 98: [↑](#footnote-ref-25)
26. Նույն տեղում, էջ 99: [↑](#footnote-ref-26)
27. **Հ. Գ. Գալեմքեարյան**, Պատմութիւն հայ լրագրութեան, Վիեննա, 1893, էջ 30-31: [↑](#footnote-ref-27)
28. **Հ. Սարգիսեան**, Երկհարիւամեայ գրական գործունեութիւն և նշանաւոր գերծիչներ Վենետիկոյ Մխիթարեան միաբանութեան, Վենետիկ, 1905, էջ 24-25: [↑](#footnote-ref-28)
29. **Հ. Ն. Անդրիկյան**, նշվ. աշխ., էջ 100: [↑](#footnote-ref-29)
30. **Ն. Անդրիկյան**, նշվ. աշխ., էջ 101: [↑](#footnote-ref-30)
31. **Գ. Լևոնյան** , նշվ. աշխ., էջ 10: [↑](#footnote-ref-31)
32. **Ն. Անդրիկյան**, նշվ. աշխ., էջ 105-106: [↑](#footnote-ref-32)
33. Նույն տեղում,էջ 101-102: [↑](#footnote-ref-33)
34. **Ն. Անդրիկյան**,նշվ.աշխ.,էջ 106: [↑](#footnote-ref-34)
35. **Ն. Անդրիկյան**, նշվ. աշխ., էջ 107: [↑](#footnote-ref-35)
36. **Ն.Անդրիկյան**,նշվ. աշխ.,էջ 145: [↑](#footnote-ref-36)
37. **Ն. Անդրիկյան**, նշվ. աշխ., էջ 147: [↑](#footnote-ref-37)
38. **Ալան Հովհաննէս**, նշվ. աշխ., էջ 48: [↑](#footnote-ref-38)
39. **Ն. Անդրիկյան**, նշվ. աշխ., էջ 148-149: [↑](#footnote-ref-39)
40. Նույն տեղում,էջ 149: [↑](#footnote-ref-40)
41. **Ղ. Ինճիճյան** ,Դարապատում, Վենետիկ, 1824, հատ. Ա, էջ 12: [↑](#footnote-ref-41)
42. **Մ. Մաղաք-Թեոփիլյանց**, Կենսագրութիւն երևելի արանց, Վենետիկ, 1839, էջ 685: [↑](#footnote-ref-42)
43. **Ղ. Ինճիճյան**, Հնախօսութիւն Հայաստանեայց, հատ. Ա, Առաջաբան, էջ 7-8: [↑](#footnote-ref-43)
44. **Ղ. Ինճիճյան**, Հնախօսութիւն Հայաստանեայց, հատ. Ա, Առաջաբան, էջ 7-8: [↑](#footnote-ref-44)
45. **Աբր. Այվազյան**, Շար հայ կենսագրութեանց, Կ. Պոլիս, 1893, էջ 56-57: [↑](#footnote-ref-45)
46. **Ղ. Ինճիճյան**, Հնախօսութիւն Հայաստանեայց, հատ. Ա, Առաջաբան, էջ 8: [↑](#footnote-ref-46)
47. **Ալան Հովհաննէս**, նշվ. աշխ., էջ 46: [↑](#footnote-ref-47)